Pelan Pemulihan Negara, langkah strategik negara keluar daripada pandemik

Pelan Pemulihan Negara merupakan langkah strategik kerajaan untuk keluar daripada kemelut yang melanda negara  ketika ini akibat penularan pandemik Covid-19.

Perdana Menteri Tan Sri Muhyiddin Yassin ketika mengumumkan perkara itu berkata, pelan itu akan melalui empat fasa secara berperingkat yang meliputi aspek sosial dan ekonomi yang akan dilaksanakan sebaik sahaja penularan Covid-19 dibendung dan mencapai imuniti berkelompok.

“Pelan Pemulihan Negara merupakan pelan strategik peralihan kita untuk keluar secara berfasa daripada kemelut Covid-19,” katanya dalam Perutusan Khas Perdana Menteri yang disiarkan secara langsung hari ini.

Jelasnya, pelan itu dirangka sebaik mungkin bagi memastikan kemaslahatan rakyat dipelihara.

“Kita rangka sebaik mungkin bagi memastikan keputusan diambil untuk lindungi nyawa dan pastikan kelangsungan hidup rakyat.

“Kita telah mengambil kira ancaman Covid-19 yang masih menular dan kes aktif yag masih tinggi,” katanya.

Pelan ini juga katanya, satu panduan yang dirangka secara berhati-hati dan teliti iaitu menerusi penilaian data dan sains, supaya kehidupan rakyat dapat dikembalikan seperti dahulu.

Mengulas lanjut, Muhyiddin berkata pelan yang bermula dengan Fasa Pertama sedang dilaksanakan bagi mengekang penularan Covid-19 yang memberi kesan kepada sistem kesihatan awam negara.

“Fasa Pertama iaitu pelaksanaan Perintah Kawalan Pergerakan (PKP) menyeluruh yang sedang dilaksanakan sekarang dalam keadaan bilangan kes Covid-19 adalah tinggi, sistem kesihatan awam di tahap kritikal dan kadar pencapaian vaksinasi yang masih rendah,” katanya.

Jelasnya, kerajaan akan menimbang peralihan daripada Fasa Pertama kepada Fasa Kedua PKP setelah purata kes harian Covid-19 menurun di bawah 4,000 kes, sistem kesihatan awam tidak lagi berada di peringkat kritikal termasuk kadar penggunaan katil di Unit Rawatan Rapi (ICU) pulih ke paras sederhana dan 10 peratus populasi menerima dua dos suntikan vaksin.

“Fasa Kedua merupakan kesinambungan daripada Fasa Pertama dengan aktiviti sosial dan kawalan pergerakan terus dikawal dengan ketat,” katanya.

Tambahnya, semasa Fasa Kedua aktiviti ekonomi akan dibuka secara berperingkat dengan membenarkan kapasiti pekerja sehingga 80 peratus di premis dalam sektor-sektor ekonomi.

“Senarai positif daripada Fasa Pertama akan ditambah pada Fasa Kedua dengan menambahkan beberapa sektor dan aktiviti sosial dan rentas negeri masih tidak dibenarkan.

“Sebaliknya, aktiviti pembuatan seperti simen serta aktiviti peruncitan seperti barangan elektronik dan komputer dibenarkan bagi menyokong mereka yang bekerja dari rumah,” katanya.

Jelasnya, semasa Fasa Kedua masih terdapat aktiviti pembuatan, pembinaan, peruncitan dan perkhidmatan yang tidak disenaraikan dan kekal tidak beroperasi seperti pembuatan tekstil dan kedai perabot.

Dalam pada itu katanya, semasa Fasa Ketiga nanti semua sektor ekonomi akan dibenarkan beroperasi kecuali aktiviti yang tersenarai dalam senarai negatif, iaitu aktiviti yang berisiko tinggi menyebabkan jangkitan Covid-19 atau melibatkan keramaian.

“Fasa Ketiga pula melibatkan peralihan daripada pendekatan senarai positif kepada senarai negatif, iaitu di mana semua aktiviti ekonomi dibenarkan beroperasi kecuali aktiviti yang berisiko tinggi untuk jangkitan Covid-19 yang masih ditutup,” katanya.

Sementara itu katanya, Fasa Keempat pula adalah fasa terakhir Pelan Pemulihan Negara apabila masyarakat berkemungkinan dapat kembali semula kepada norma kehidupan seharian seperti biasa.

“Semua sektor ekonomi akan dibuka, lebih banyak aktiviti sosial akan dibenarkan, perjalanan rentas negeri dibolehkan dan pelancongan domestik juga akan dibuka tertakluk kepada SOP yang ketat.

“Fasa ini dapat dilaksanakan apabila bilangan kes Covid -19 adalah rendah, sistem kesihatan awam di tahap selamat dan program vaksinasi telah mencapai tahap imuniti berkelompok selewatnya pada akhir tahun ini,” katanya.

Tambahnya, pelan ini juga merupakan pelan yang dinamik di mana sekiranya kita berjaya dalam tiga indikator utama pada mana-mana fasa, Kerajaan boleh terus mengambil keputusan untuk bergerak ke fasa seterusnya.


Beku akaun Bersatu, sabotaj terhadap PN sebelum PRN sudah bermula?

Akaun parti Bersatu didakwa sudah dibekukan oleh Suruhanjaya Pencegahan Rasuah Malaysia (SPRM) baru-baru ini, menurut laporan media.

Laporan media berhubung pembekuan akaun parti Bersatu itu kebetulan pula selepas kecoh isu lantikan anak Perdana Menteri, Nurul Izzah Anwar sebagai penasihat di kementerian sepanjang minggu ini.

Media memetik Ahli Majlis Pimpinan Tertinggi (MPT) Bersatu, Dr Muhammad Faiz Na’aman berhubung isu pembekuan akaun parti tersebut tetapi tidak memperincikan maklumat lanjut terhadap tindakan SPRM itu.

Tindakan diambil terhadap musuh politik yang tidak sehaluan dengan kerajaan campuran Pakatan Harapan (PH)-Barisan Nasional (BN) ini dipercayai mempunyai kaitan dengan Pilihan Raya Negeri (PRN) yang bakal diadakan pada tahun ini.

Ketika pelbagai isu terpalit dengan kerajaan campuran, isu kes mahkamah pemimpin UMNO yang dilihat sengaja diperlahankan perbicaraan sehingga ke isu lantikan anak Anwar sebagai penasihat dalam kerajaan baru-baru ini memberikan imej buruk.

Malah, kerajaan campuran juga dilihat gagal untuk menangani harga kos sara hidup yang makin meningkat dan kenyataan Menteri Ekonomi, Rafizi Ramli juga tidak membantu apabila menjadi bahan kecaman orang ramai.

Kenyataan Rafizi berhubung isu kenaikan harga barang memperlihatkan sindrom penafian yang sedang dihadapi kerajaan campuran, walhal rakyat dibawah semakin tertekan dalam berdepan peningkatan harga barang.

Isu harga telur dan ayam juga sebelum ini masih gagal ditangani dengan baik sehingga menimbulkan persepsi negatif terhadap kerajaan campuran.

Krisis dalaman UMNO juga menambah parah terhadap kerajaan campuran selepas keputusan tiada pertandingan bagi jawatan tertinggi dalam pemilihan parti dibuat, rakan sekutu politik PH itu sedang berdepan perpecahan yang sangat teruk ketika ini.

Dengan pelbagai isu dan kemelut dihadapi kerajaan campuran, peluang untuk memenangi Pilihan Raya Negeri (PRN) juga dilihat samar-samar dan langkah drastik perlu diambil untuk melemahkan Perikatan Nasional (PN) yang dilihat pencabar utama kerajaan campuran.

Sekiranya tidak dihalang kemaraan PN pada PRN nanti, berkemungkinan peluang kerajaan campuran untuk menang adalah tipis dan tidak boleh dibiarkan begitu sahaja.

Bagi melemahkan lawan, pelbagai cara dan taktik akan digunakan untuk menekan PN dan terkini isu pembekuan akaun parti Bersatu dilihat cubaan sabotaj terhadap musuh politik kerajaan campuran.

Adakah kerajaan campuran kini sedang sabotaj lawan politiknya kerana takut kalah PRN nanti?


Pendedahan Tajuddin tak mengejutkan, ‘kluster mahkamah’ sanggup lakukan apa sahaja

Bersatu tidak terkejut dengan pendedahan Ahli Parlimen Pasir Salak Datuk Seri Tajuddin Abdul Rahman yang mendakwa terdapat beberapa pemimpinnya yang menyokong Datuk Seri Anwar Ibrahim sebagai calon Perdana Menteri (PM) sebelum ini.

Ahli Majlis Pimpinan Tertinggi (MPT) Bersatu, Muhammad Faiz Na’aman berkata sememangnya sudah dakwaan Tajuddin tersebut sudah dihidu lebih awal, malah ia sudah diketahui sejak tular rakaman perbualan telefon antara Anwar dengan anak muridnya, Datuk Seri Ahmad Zahid Hamidi sebelum ini lagi.

“Pendedahan Duta Besar Malaysia ke Indonesia baharu itu tidaklah mengejutkan sebahagian besar kami kerana perihal itu sudah dihidu.

“Sama ada secara langsung atau tidak terutama apabila wujud dan tersebar rakaman perbualan telefon antara ‘guru dan anak murid’ ketika PAU (Perhimpunan Agung UMNO) sedang berlangsung,” katanya dipetik laporan BH hari ini.

Menurut Faiz, pendedahan Tajuddin yang dipecat daripada Majlis Tertinggi (MT) UMNO secara tidak langsung menunjukkan pemimpin “kluster mahkamah” sanggup melakukan apa sahaja untuk melepaskan diri mereka daripada pertuduhan yang dihadapi.

“Ia sekali lagi mengesahkan Presiden UMNO dan pengikutnya sekarang sanggup melakukan apa saja untuk melepaskan diri daripada kes mahkamah serta kembali berkuasa secara solo tanpa semak imbang, seperti 60 tahun mereka berkuasa hingga negeri majoriti Melayu/Bumiputera seperti Kedah, Kelantan, Terengganu dan Sabah tidak semaju lain,” ujarnya lagi.

Baru-baru ini, Tajuddin mengakui ada menandatangani surat akuan bersumpah (SD) menyokong Anwar semasa krisis politik tahun lalu selepas diarah Presiden UMNO, Zahiddan turut menamakan bekas Presidennya, Datuk Seri Najib Razak turut melakukan perkara sama.

Anwar mengakui kewujudan SD tersebut bagaimanapun terdapat syarat sokongan yang dibuat Najib supaya kes mahkamah mensabitkan bekas PM itu “tidak diteruskan”.

Tajuddin semasa sidang media khasnya berkata walaupun, pemimpin UMNO melaung-laungkan “No DAP, No Anwar” sebaliknya mereka menandatangani SD menyokong Anwar menjadi PM tahun lalu.

Tajuddin itu berkata terpaksa akur pada arahan dan menandatangani SD itu selepas bermasam muka dengan Zahid kerana tidak menyokong Anwar.


Kutipan cukai individu 2021 jatuh RM11 bilion: Ketua Audit Negara

Kutipan cukai pendapatan individu tahun ke tahun pada 2021 jatuh RM11 bilion, apabila sekatan Covid-19 menyebabkan pemberhentian kerja besar-besaran dan pemotongan gaji, kata Ketua Audit Negara dalam laporan penyata kewangan kerajaan bagi 2021 yang dikeluarkan hari ini (6 Oktober 2021).

Jumlah kutipan cukai pendapatan individu ialah RM27.05 bilion, iaitu 30.6 peratus lebih rendah berbanding 2020.

“Penguatkuasaan Perintah Kawalan Pergerakan bagi membendung penularan Covid-19 memberi impak yang besar kepada sektor gaji, di mana ramai pekerja diberhentikan, disuruh mengambil cuti tanpa gaji atau memotong gaji, elaun dan faedah lain,” kata laporan itu.

“Keadaan ini menjejaskan kutipan cukai individu yang dibuat melalui potongan bulanan (PCB).

“Kaedah kutipan ini menyumbang hampir 75 peratus daripada jumlah kutipan daripada cukai pendapatan individu,” tambahnya.

Namun, jumlah hasil cukai bagi 2021 meningkat 12.5 peratus kepada RM173.7 bilion, didorong kebanyakannya oleh cukai pendapatan korporat yang lebih tinggi yang meningkat hampir 60 peratus.

Jumlah kutipan cukai pendapatan korporat untuk 2021 ialah RM79.8 bilion, meningkat RM29 bilion daripada RM50 bilion pada 2020.

Antara faktor yang disebut untuk kenaikan itu ialah harga komoditi yang lebih tinggi dan permintaan yang menggalakkan untuk produk seperti sarung tangan getah dan makanan.

Negara mengutip RM43.5 bilion cukai tidak langsung dalam tempoh yang sama, kebanyakannya daripada cukai jualan dan perkhidmatan.

Kutipan cukai jualan berjumlah RM13.5 bilion menyumbang 31 peratus daripada jumlah hasil cukai tidak langsung, manakala kutipan cukai perkhidmatan ialah RM12.01 bilion atau 27.6 peratus daripada jumlah hasil cukai tidak langsung.

Duti eksais pula menyumbang RM10.2 bilion, dengan levi ke atas rokok membuat pemotongan terbesar, sebanyak RM2.9 bilion.


14 hari berkempen bagi peluang pengundi menilai

Kempen pilihan raya adalah satu proses pilihan raya, tidak kira pilihan raya apa sekalipun. Dalam proses ini parti politik atau calon itu sendiri cuba meyakinkan para pengundi mengenai kebolehan atau keupayaan mereka untuk melaksanakan amanah memimpin.

Tujuan utama kempen ialah supaya pengundi memilih mereka. Justeru itu, dalam kempen mereka, parti-parti atau calon-calon mereka akan menampilkan parti atau diri mereka sebagai yang terbaik.

Parti politik menggunakan strategi masing-masing bagi mencapai hasrat menanam kepercayaan pengundi, memenangi hati pengundi, mendapat undi dan seterusnya memenangi kerusi yang ditandingi.

Dalam pada itu, tempoh 14 hari berkempen yang ditetapkan Suruhanjaya Pilihan Raya (SPR) untuk pilihan raya negeri (PRN) di enam negeri disifatkan sebagai sesuai sejajar suhu politik semasa.

Disamping itu, pemerhati politik berpandangan negara yang tidak lagi terikat suasana pandemik Covid-19 yang tidak lekang dengan pengenalan pelbagai sekatan pergerakan, sekali gus merasakan jangka masa itu memadai untuk parti politik berkempen dan mendekati pengundi

Bekas Timbalan Pengerusi SPR, Datuk Seri Wan Ahmad Wan Omar, berkata tempoh 14 hari berkempen yang ditetapkan SPR sangat wajar jika mengambil kira suhu politik pada masa ini.

Beliau berpandangan parti politik kini sudah pun memulakan kempen masing-masing melalui perjumpaan, perhimpunan dan ceramah melalui siri jelajah ke seluruh negara walaupun tarikh sebenar penamaan calon pada 29 Julai ini.

“Pada pendapat saya ia sangat wajar berasaskan suhu politik negara sekarang apabila semua parti politik sudah pun mula berkempen walaupun belum hari penamaan calon yang rasmi 29 Julai ini.

“Kita dapat lihat bendera parti politik sudah berselerak digantung di enam negeri yang akan terbabit PRN, malah sudah ada sesi ceramah, perhimpunan melalui permit politik,” katanya.

Mengulas tempoh 14 hari berkempen itu, katanya, tempoh paling minimum untuk berkempen adalah 11 hari seperti yang ditetapkan dalam peraturan perjalanan pilihan raya.

Justeru, katanya, tambah 14 hari sangat logik dan bersesuaian dengan hari mengundi ditetapkan pada Sabtu dengan mengambil kira lokasi pengundian banyak dilakukan di sekolah.

“Saya percaya parti politik juga akan memberikan reaksi positif dengan penetapan tarikh itu, malah tempoh dua minggu ini juga dilaksanakan untuk PRN di Sabah, Melaka dan Johor,” katanya.

Antara strategi kempen yang biasa digunakan ialah kempen rumah ke rumah, kempen selama 24 jam dari masa tarikh penamaan calon sehingga malam terakhir sebelum pilihan raya, tiada sekatan untuk berkempen menggunakan internet, tiada had menggunakan flier dan penggantungan poster dibenarkan di merata tempat selagi tidak mengganggu ketenteraman atau keselamatan awam.

Dalam proses berkempen, pihak-pihak akan menyebarkan manifesto masing-masing sebagai salah satu daripada strategi berkempen.

Manifesto adalah pernyataan bertulis yang diwacanakan kepada awam mengenai suatu kepercayaan, dasar dan segala apa yang mahu dilaksanakan oleh parti politik berkaitan sekiranya mereka memenangi suatu pilihan raya. Justeru, manifesto dianggap sebagai surat cara parti untuk disampaikan kepada para pengundi atau rakyat keseluruhannya.

Ringkasnya manifesto adalah ‘aku janji’ parti-parti politik. Sebagai pengundi, kita belajar untuk terus rasional dalam menilai dan memahami serta membandingkan manifesto parti-parti politik.

Sudah pasti ramai mengharapkam tiada lagi parti politik yang mengabaikan manifesto mereka sekiranya memenangi pilihan raya nanti walaupun secara undang-undang parti-parti politik tidak terikat dengan aku janji mereka dalam manifesto tersebut. Namun, kata pepatah, kerbau dipegang pada tali, manusia dipegang pada janji.


Orang nak cepat PRU ini yang gila kuasa, kata Hadi

PAS berpendirian menolak pilihan raya umum ke-15 (PRU-15) diadakan secara tergesa-gesa dan menyifatkan mereka yang mendesaknya sebagai gila kuasa.

Presidennya, Tan Sri Abdul Hadi Awang menyifatkan kritikan kononnya parti itu mabuk kuasa sebagai tidak wajar, sebaliknya membidas pihak yang mahu PRU-15 dipercepatkan sebagai gila kuasa kerana tidak berfikir panjang.

“Biasanya orang yang nak cepat (PRU) ni yang gila kuasa, yang nak tangguh ni tak gila… kita fikir panjang,” kata Hadi dipetik laporan Malaysiakini.

Hadi terdahulu menyampaikan kuliah mingguannya di Rusila, Kuala Terengganu hari ini.

Jelasnya lagi, PAS berkali-kali menegaskan isu lain yang perlu diberi perhatian termasuk ancaman Covid-19 yang belum bebas sepenuhnya di negara ini.

Ahli parlimen Marang itu juga mengingatkan, beberapa Pilihan Raya Negeri (PRN) yang diadakan sebelum ini berlaku akibat tindakan Umno-BN yang mahu ia diadakan segera.

“Bukan kita (PAS). Kita masuk (sertai PRN) pun kerana terpaksa,” katanya lagi.

Terdahulu, Timbalan Pengerusi UMNO Johor Datuk Nur Jazlan Mohamed mengkritik PAS dan menggelarnya sebagai parti kemaruk kuasa.

Kata Nur Jazlan tindakan pemimpin PAS khususnya yang berjawatan dalam kerajaan sekarang enggan mengadakan PRU-15 segera berpunca daripada sikap mereka yang “kemaruk kuasa”.

Ujarnya, alasan berkenaan adalah satu-satunya punca mengapa PAS menolak untuk mengadakan PRU.

Ditanya lebih lanjut, Hadi berkata, PAS memang tidak gila kuasa kerana parti itu sudah lama berada “di bawah” berbanding parti lain.

Sebaliknya tambah duta khas bertaraf menteri itu lagi pihak yang selalu berada di atas adalah pihak yang patut dianggap kemaruk kuasa.

“Kita (PAS) pernah kalah, selalu kalah. Yang menang jarang-jarang sekali.

“Yang susahnya orang yang selalu menang dan kalah sikit…” katanya sambil ketawa kecil.


Pindaan Perlembagaan untuk elak percanggahan RUU Anti Lompat Parti: PAS

PAS berpendirian pindaan Perlembagaan Persekutuan terlebih dahulu perlu dipinda bagi mengelakkan percanggahan yang akan timbul sekiranya Rang Undang-Undang (RUU) Anti Lompat Parti diluluskan kelak di Dewan Rakyat nanti.

Setiausaha Agungnya, Datuk Seri Takiyuddin Hassan berkata PAS akan menyokong penuh pindaan Perlembagaan dan RUU Anti Lompat Parti yang bakal dibentang kerajaan semasa Sidang Khas 11 April nanti.

“PAS akan memberikan sepenuh sokongan kepada Rang Undang-Undang Perlembagaan (Pindaan) (No. 3) 2022 dalam Sidang Khas Parlimen pada 11 April 2022 bertujuan meminda Perlembagaan Persekutuan khususnya Perkara 10(3) yang berkaitan dengan Perkara 10(1)(c), iaitu berhubung dengan kebebasan berpersatuan (freedom of association),” katanya dalam satu kenyataan.

Pindaan Perkara 10(1)(c) dalam Perlembagaan Persekutuan adalah berkaitan hak warganegara untuk berpersatuan dan sekatan-sekatan ke atas hak untuk membentuk persatuan yang diberikan oleh perenggan (c) Fasal (1) boleh juga dikenakan oleh mana-mana undang-undang yang berhubungan dengan perburuhan atau pendidikan.

Takiyuddin memberi contoh kes terdahulu berhubung isu lompat yang pernah dibicarakan di mahkamah, dimana diputuskan sebarang undang-undang berkaitan lompat parti bercanggah dengan Perlembagaan Persekutuan selagi ia tidak dipinda.

“Berdasarkan kes Dewan Undangan Negeri Kelantan -lawan- Nordin Salleh & Anor., yang diputuskan oleh Mahkamah Agong Malaysia pada 3 April 1992, sesuatu peruntukan Undang-undang ataupun Perlembagaan Negeri berkaitan Sekatan Lompat Parti akan dianggap bercanggah dengan Perlembagaan Persekutuan selagi Perkara 10 tidak dipinda bagi membolehkan suatu Akta Lompat Parti digubal dan diluluskan oleh Parlimen,” katanya lagi.

Mengambil kira keputusan terdahulu di mahkamah, Takiyuddin berkata Kabinet membuat keputusan untuk meminda Perkara 10 Perlembagaan sebelum menggubal RUU Anti Lompat Parti di Parlimen nanti.

“Maka atas dasar inilah, Jemaah Menteri yang bersidang pada 6 April 2022 memutuskan Sidang Khas Parlimen pada 11 April 2022 perlu bersidang untuk meminda Perkara 10 bagi membolehkan suatu Akta berkaitan Lompat Parti dibentangkan dan diluluskan oleh Parlimen dalam suatu sidang yang lain,” katanya.

Jelasnya lagi, Kabinet juga berpendirian perkara-perkara berkaitan dengan Lompat Parti dan implikasinya dari segi undang-undang perlu dimasukkan secara lengkap dan terperinci di dalam suatu Akta Parlimen yang khusus.

“Akta Parlimen tersebut perlu merangkumi definisi-definisi yang tepat, misalan-misalan yang terang dan penjelasan yang konkrit bagi mengelakkan kekeliruan (lacuna), penyalahgunaan kuasa (abuse of power) dan kemungkinan berat sebelah (likelihood of biasness) yang turut menyebabkan pihak-pihak yang terkesan mencabarnya di mahkamah,” katanya lagi.

Terdahulu, Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar menafikan wujud ‘sabotaj politik’ dalam isu RUU Anti Lompat Parti yang gagal dibentang di sidang Dewan Rakyat, Isnin ini.

Sebaliknya, menurut beliau terdapat perbezaan pendapat, termasuk berkaitan istilah ‘lompat parti’ dan beberapa ciri-ciri RUU itu.

Wan Junaidi juga sebelum ini menjelaskan tiga perkara utama mengistilahkan seseorang Ahli Parlimen (MP) melompat parti, dalam draf pentadbiran RUU Perlembagaan (Pindaan) berhubung antilompat parti.

Pertama, ialah MP itu dikira lompat parti apabila beliau yang memenangi pilihan raya, kemudian mengumumkan keluar parti politik dengan menyatakan menjadi ahli Bebas atau menyertai parti politik lain.

Kedua, seorang MP memenangi kerusi Parlimen tetapi dipecat oleh parti, juga dikirakan sebagai melompat parti. Ini bertujuan memastikan MP patuh kepada perlembagaan dan peraturan serta disiplin parti.

Ketiga, tindakan lompat parti itu juga membabitkan MP Bebas yang memenangi kerusi ditandingi pada pilihan raya, namun mengumumkan menyertai parti politik selepas kemenangannya.

Beberapa pemerhati politik menyifatkan undang-undang anti lompat parti itu agak pelik, khususnya berkaitan istilah ‘lompat parti’ itu sendiri yang boleh mendatangkan huru-hara dalam kalangan rakyat.

Ia terutama melibatkan perkara kedua yang bagi mereka akan mengheret pengundi untuk berdepan lebih banyak Pilihan Raya Kecil (PRK) yang pastinya menelan belanja berjuta-juta ringgit wang rakyat, sekiranya berlaku pertelingkahan politik dalam koridor kuasa parti masing-masing.

Pemerhati politik melihat sekiranya Presiden tidak suka kepada seseorang di dalam partinya atau yang dilihat cuba menentangnya dalam pemilihan parti, beliau akan mempengaruhi majlis tertinggi parti untuk memecat MP tersebut yang sekali gus dianggap lompat parti.

Oleh itu, sekiranya berlaku perebutan kuasa dalam parti atau ada MP yang berselisih faham dengan Presiden atau ahli majlis tertinggi yang berpengaruh, mereka akan dipecat dan PRK terpaksa diadakan.

Pemerhati politik berpendapat undang-undang yang sepatutnya memberi jalan penyelesaian kepada masalah rakyat akan bertukar menjadi ‘pencetus masalah’ dan hanya menelan kos serta wang rakyat semata-mata memenuhi cita-cita dan memuaskan ‘perperangan’ sesama ahli politik.


49 rakyat Malaysia selamat dalam rusuhan di Sudan

Kesemua 49 rakyat Malaysia, termasuk 25 pelajar di Sudan dilaporkan berada dalam keadaan selamat susulan demonstrasi besar-besaran yang diadakan di seluruh negara tersebut pada 30 Oktober 2021, menurut Kementerian Luar (Wisma Putra).

Kementerian dalam satu kenyataan pada Isnin memaklumkan seorang warganegara Malaysia telah meninggalkan Sudan pada 28 Oktober 2021, manakala 17 rakyat Malaysia dan seorang rakyat Thailand yang bekerja dengan PETRONAS masih ditempatkan secara sementara di Kediaman Rasmi Duta.

“Tiada rakyat Malaysia yang terjejas secara langsung. Rakyat Malaysia di lokasi-lokasi lain dinasihatkan untuk sentiasa berwaspada dan mengutamakan keselamatan masing-masing,” menurut kenyataan itu lapor Bernama.

Rakyat Malaysia yang memerlukan bantuan konsular di Sudan boleh menghubungi Kedutaan Malaysia, atau Wisma Putra menerusi saluran-saluran berikut:

Kedutaan Malaysia di Khartoum: +249 99 070 0350

E-mel : [email protected]

Media sosial : @Malawakil, Khartoum (Facebook)@MYEmbKhartoum (Twitter)

Wisma Putra: 03-88874201 / 4530 (waktu pejabat), 03-88874570 (selepas waktu pejabat)


Polis Singapura hentikan kenderaan beri peluang memerang melintas

Penumpang yang menghala ke Plaza Singapura berdepan kejadian yang agak luar biasa ketika jalan raya – perjalanan mereka tertunda hanya untuk memberi peluang kepada sekeluarga memerang menyeberang jalan dengan selamat.

Dalam video TikTok yang disiarkan pada Khamis (10 Mac 2022), keluarga memerang itu menerima layanan istimewa apabila dua anggota polis yang mengawal Istana Presiden menghentikan lalu lintas untuk mengiringi ‘VVIP berbulu’ itu melintasi jalan lima lorong yang sibuk di Orchard Road.

Dalam klip video itu, anggota polis dilihat mengangkat tangan untuk menghentikan lalu lintas, menghalang kenderaan daripada melanggar haiwan itu.

Memerang terakhir dilihat melintasi jalan untuk menyertai keluarganya sebelum kenderaan diarah untuk bergerak semula.

Klip video ini dirakam oleh seorang komuter di dalam bas dua tingkat yang menyangka polis menghentikan semua kenderaan di jalan itu bagi memberi laluan kepada rombongan Presiden Singapura .

Terdapat pelbagai reaksi terhadap kejadian ini, dengan beberapa netizen menggelar memerang sebagai perosak, manakala melahirkan rasa terima kasih mereka terhadap anggota polis berkenaan.

Kilp video itu menjadi tular menyusul beberapa insiden ambulans di Malaysia diarah berhenti untuk memberi laluan kepada rombongan VIP termasuk perdana menteri.

Namun, dalam kejadian terbaharu yang disiarkan Agenda Daily 9 Mac lalu, tiga pengiring motosikal polis trafik Yang di-Pertuan Agong Al-Sultan Abdullah Ri’ayatuddin Al-Mustafa Billah Shah membuat keputusan pantas untuk mengiringi dan membuka laluan kepada sebuah ambulans yang dalam perjalanan ke Institut Jantung Negara (IJN) di Kuala Lumpur.

Ambulans itu, milik aktivis sosial terkenal Kuan Chee Heng dalam perjalanan dari Seksyen 14 di Petaling Jaya ke IJN.

Kuan, lebih dikenali sebagai Uncle Kentang, menyiarkan di Facebook beliau video menunjukkan tiga penunggang motosikal polis membuka laluan untuk memudahkan ambulans di Lebuhraya Sprint, walaupun ketika itu mengiringi Yang di-Pertuan Agong. – Agensi

Berita berkaitan: Polis pengiring Agong iring ambulans pesakit ke IJN, bukan hentikannya


Imran desak pilihan raya Pakistan diadakan, beri tempoh 6 hari

Bekas perdana menteri Pakistan Imran Khan memberi tempoh enam hari kepada kerajaan untuk mengumumkan tarikh pilihan raya baharu setelah beliau membatalkan protesnya di Islamabad susulan pertempuran antara polis dan penyokongnya.

Sebelum itu, kerajaan Pakistan meminta bantuan tentera untuk melindungi bangunan-bangunan penting yang terletak di zon selamat di Islamabad, lokasi penyokong Imran berkumpul, lapor Bernama.

Ketua parti Tehreek-e-Insaf itu berkata beliau mahu mengelak konfrontasi dengan polis dan pasukan keselamatan.

Imran berkata beliau akan kembali ke Islamabad jika kerajaan tidak mengumumkan tarikh pilihan raya baharu dalam tempoh enam hari.

Beliau berkata lima pekerja parti terbunuh dalam keganasan di bandar Karachi dan dua lokasi lain pada Rabu.


Suntikan dana pelabur asing bukti kekukuhan ekonomi kita: PM

Suntikan pelaburan asing (FDI) ke dalam syarikat konglomerat di Malaysia membuktikan keyakinan terhadap kedudukan ekonomi negara, kata Perdana Menteri Tan Sri Muhyiddin Yassin, hari ini.

Beliau berkata suntikan FDI dalam anak syarikat Sunway Bhd, Sunway Healthcare Holdings Sdn Bhd, juga membuktikan keyakinan pelabur asing terhadap firma di Malaysia, selain mencerminkan rekod prestasi cemerlang sektor penjagaan kesihatan negara.

“Saya gembira bahawa dana pelaburan Singapura, GIC Ventures Pte Ltd, melabur sebanyak RM750 juta bagi membeli 16 peratus kepentingan dalam bahagian penjagaan kesihatan konglomerat utama Malaysia, Sunway Group,” katanya.

Beliau berkata demikian dalam ucapan yang dirakam terlebih dahulu bagi majlis pemeteraian pelaburan antara Sunway dan GIC (Ventures), hari ini.

Greenwood Capital Pte Ltd yang berpangkalan di Singapura, unit milik penuh GIC (Ventures), akan menyuntik pelaburan sebanyak RM750 juta ke dalam Sunway Healthcare menerusi pembelian 16 peratus pegangan dengan perolehannya akan digunakan bagi meningkatkan kapasiti hospital sedia ada dan tujuan modal kerja.

Perdana Menteri berkata, kepentingan pelaburan dalam penjagaan kesihatan tidak boleh dipandang remeh susulan penularan pandemik Covid-19 dan kesan buruknya ke atas hidup dan kehidupan manusia di seluruh dunia.

Beliau berkata pada 2019, negara menarik 1.3 juta pelancong penjagaan kesihatan antarabangsa dengan perolehan hospital sebanyak RM1.7 bilion.

Kebanyakan pengembara penjagaan kesihatan negara datang dari Indonesia, China, India, Bangladesh, Jepun, United Kingdom, Filipina, Australia, Singapura dan Amerika Syarikat (AS).

“Disokong oleh perkhidmatan penjagaan kesihatan swasta negara yang bertaraf dunia dan infrastruktur yang canggih, Malaysia turut disenaraikan di kedudukan pertama Penjagaan Kesihatan Terbaik dalam Kategori Dunia dalam indeks ‘2019 International Living Annual Global Retirement Index’, mengatasi negara seperti Perancis dan Thailand.

“Semua ini menjadikan Malaysia mengalu-alukan dengan tangan terbuka pelaburan domestik dan juga asing dalam sektor penjagaan kesihatan,” katanya.

Perdana Menteri berkata, kemudahan penjagaan kesihatan swasta negara yang mantap itu disokong oleh barisan doktor berpengalaman dan diiktiraf peringkat antarabangsa serta kakitangan perubatan terlatih yang membantu menjadikan Malaysia satu daripada destinasi pelancongan perubatan di rantau ini.

Menurut Fitch Solutions Macro Research, pasaran penjagaan kesihatan Malaysia dijangka berkembang sebanyak 127 peratus kepada RM127.9 billon pada 2027 daripada RM56.3 bilion pada 2017.

Pelaburan terbaharu oleh Singapura itu menunjukkan bahawa Malaysia kekal menarik kepada pelabur meskipun landskap ekonomi mencabar akibat pandemik Covid-19.


Kemasukan pelancong ramai dapat kukuhkan nilai ringgit: Mat Maslan

Peningkatan kemasukan pelancong luar ke negara ini diyakini dapat mengukuhkan nilai mata wang ringgit yang kini agak rendah, kata Timbalan Menteri Kewangan Datuk Seri Ahmad Maslan.

Beliau berkata ketika ini lebih 200 juta pelancong dari China sedang merangka perjalanan mereka ke pelbagai negara dan berharap memilih Malaysia sebagai destinasi pelancongan, menurut laporan Bernama.

“Kita inginkan pelancong yang ramai kerana ia memberi pendapatan kepada negara termasuk rakyat yang terlibat dalam sektor pelancongan, hotel, makanan dan minuman.

“Pada masa sama permintaan terhadap ringgit akan menjadi lebih tinggi apabila pelancong ramai datang dan ia dapat memperbaiki prestasi ringgit,” katanya kepada pemberita selepas melakukan lawatan kerja di Jeti Penumpang Port Dickson di sini hari ini.

Justeru, katanya agensi seperti Jabatan Kastam Diraja Malaysia (JKDM) perlu turut memainkan peranan dalam merancakkan lagi sektor ekonomi pelancongan di negara ini.

“Hal lambat di lapangan terbang dan di jeti ini perkara yang berulang. Saya kira pada saat kita memerlukan pelancong yang ramai datang ke negara ini, antara agensi yang memainkan peranan penting ialah Kastam iaitu bagi menguruskan ketibaan pelancong dari luar.

“Namun, saya lihat ada penambahbaikan dilakukan, contohnya di jeti ini, Kastam menggunakan pendekatan mengumpul barangan untuk disaring di mesin pengimbas sementara penumpang lain berbaris menunggu giliran di kaunter, ia satu kaedah boleh percepatkan proses barisan,” katanya.

Sementara itu, Ahmad berkata Bahagian Penguatkuasaan JKDM negeri merekodkan kutipan rampasan serta tangkapan lebih RM800,000 bagi tempoh enam bulan tahun ini.

Menurutnya daripada jumlah itu, cukai yang sepatutnya dikutip ialah RM1.04 juta yang melibatkan barangan seperti rokok, minuman keras dan kenderaan.


Kembalikan kegemilangan Malaysia

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah kerajaan dan semua pihak tanpa mengira fahaman politik, harus berusaha merencana pelan jangka panjang bagi membawa negara kembali ke persada kejayaan dalam era pascapandemik.

Al-Sultan Abdullah bertitah bagi menempuh gelora masa hadapan dalam era pascapandemik berkenaan, pengurusan negara memerlukan suatu rencana yang bitara, mencakupi pelbagai sektor dan aspek kehidupan, lapor Bernama.

“Pada masa sama, rakyat beta turut berperanan dalam mendokong usaha murni kerajaan di samping terus berusaha mendepani sebarang cabaran. Natijahnya, pemulihan negara memerlukan simbiosis yang erat antara kerajaan dan rakyat beta.

“Perpaduan dan kebersamaan dalam sebuah masyarakat yang mempunyai pelbagai latar belakang, sebenarnya adalah resipi dan kekuatan membentuk aspirasi nasional. Ia adalah tiang kemakmuran negara dan menyumbang kepada keamanan dan kestabilan,” titah Seri Paduka.

Al-Sultan Abdullah bertitah demikian sempena sambutan Ulang Tahun Hari Keputeraan Rasmi Seri Paduka Baginda hari ini.

Titah ucapan baginda berkenaan turut disiarkan secara langsung melalui televisyen tempatan, malam tadi.

Yang di-Pertuan Agong bertitah sektor ekonomi dan kehidupan seharian rakyat juga menampakkan pemulihan, bermula daripada pembukaan semula sempadan negara pada 1 April 2022 lalu dan baginda bersyukur kerana pandemik COVID-19 kian pulih, sekali gus rakyat berupaya kembali menikmati kehidupan seharian yang sebelum ini terjejas akibat pandemik itu.

Titah Al-Sultan Abdullah, pada hakikatnya bukanlah suatu perkara yang mudah untuk mengemudi negara keluar daripada kesan pandemik Covid-19.

Justeru, Seri Paduka mengajak seluruh rakyat negara ini untuk berganding bahu dalam kesepaduan yang erat ke arah membentuk Malaysia yang gemilang.

Yang di-Pertuan Agong bertitah pemulihan dan kebangkitan negara yang diimpikan tidak mungkin menjadi realiti, jika rakyat berpecah-belah dan gagal untuk mewujudkan landskap kehidupan yang stabil.

“Sebagai rakyat Malaysia, kita semua perlu berganding bahu dan menggalas tanggungjawab masing-masing, ibarat kata pepatah ‘ke bukit sama didaki, ke lurah sama dituruni’,” titah Seri Paduka.

Seri Paduka turut berpesan kepada rakyat untuk terus menyokong usaha-usaha dan dasar kerajaan agar program yang digubal, dapat dinikmati oleh semua orang.

Al-Sultan Abdullah juga mengajak pemimpin negara dan anggota perkhidmatan awam, untuk terus berkhidmat setulus hati dalam menentukan sosioekonomi rakyat baginda terus dilindungi dan dibantu demi kelangsungan hidup mereka.

Seri Paduka turut menzahirkan rasa gembira baginda melihat rakyat daripada berbilang bangsa dan agama, menyambut kedatangan 1 Syawal dengan suasana yang penuh kemeriahan dan kegembiraan.

Selain itu, Al-Sultan Abdullah dan Raja Permaisuri Agong Tunku Hajah Azizah Aminah Maimunah Iskandariah turut menzahirkan penghargaan dan terima kasih baginda berdua atas ucapan tahniah, ingatan dan doa, yang telah disembahkan yang menjadi kekuatan baginda terus memayungi negara dengan adil dan saksama.

Seri Paduka berdua turut menzahirkan ucapan tahniah di atas pencapaian atlet negara dalam temasya Sukan SEA Ke-31 di Hanoi, Vietnam, baru-baru ini.

Mengakhiri titah, Yang di-Pertuan Agong merakamkan ucapan terima kasih kepada kerajaan, anggota pentadbiran, penjawat awam dan anggota pasukan keselamatan yang menyumbang kepada kesejahteraan negara.

“Marilah sama-sama kita berdoa semoga rakyat Malaysia dan negara yang kita cintai ini akan terus kekal aman dan makmur, serta sentiasa berada di bawah perlindungan Allah Subhanahu wataala serta dijauhi daripada musibah dan bala bencana,” titah Seri Paduka.


Polis tahan lelaki merusuh, siasatan mengikut akta bahan letupan

Polis menahan seorang lelaki bagi membantu siasatan kejadian merusuh dengan membakar flare di Parit Raja, Batu Pahat yang tular dalam laman sosial hari ini, sementara yang lainnya sedang diburu.

Ketua Polis Daerah Batu Pahat, Asisten Komisioner Ismail Dollah berkata lelaki tempatan berumur 21 tahun itu ditahan ketika dipanggil untuk memberi keterangan mengenai kejadian di Balai Polis Parit Raja, Batu Pahat, kira-kira jam 8.30 malam.

Katanya, sebelum itu, polis telah dimaklumkan oleh orang awam mengenai penemuan kain rentang bertulis ‘Kerajaan Gagal’ yang digantung di sebuah jejantas di Jalan Parit Raja menuju ke Ayer Hitam pada jam 11.04 pagi ini.

“Beberapa anggota dari Balai Polis Parit Raja telah pergi ke lokasi dimaksudkan dan mendapati kain rentang tersebut telah diturunkan oleh orang awam,” katanya dalam kenyataan lewat malam tadi.

Beliau berkata, pada kira-kira jam 7.36 malam polis menerima satu laporan daripada pengadu yang mengatakan beliau terkesan dengan rakaman video satu perhimpunan yang tidak mematuhi prosedur operasi standard (SOP), pembakaran flare dan kejadian menaikkan kain rentang ‘Kerajaan Gagal’.

“Siasatan awal pihak polis mendapati kejadian tersebut berlaku di kawasan Parit Raja dan dipercayai kain yang dinaikkan semasa perhimpunan berkenaan adalah kain rentang sama yang digantung di jejantas berkenaan,” katanya.

Ismail berkata, polis juga menerima beberapa laporan yang memaklumkan terdapat aktiviti ‘mat rempit’ di kawasan terbabit dari jam 12 tengah malam tadi hingga 1 pagi ini.

Kataya, kes disiasat mengikut Seksyen 144 dan 269 Kanun Keseksaan, serta Seksyen 8 Akta Bahan Letupan 1957.


15 cedera bas jatuh longkang dekat Terowong Menora

Lima belas penumpang, termasuk pemandu cedera apabila sebuah bas ekspres yang mereka dinaiki terbabas ke bahu jalan di Kilometer (KM) 265 Lebuhraya Utara-Selatan, berdekatan Terowong Menora arah selatan di Ipoh, awal pagi tadi.

Jabatan Bomba dan Penyelamat Malaysia (JBPM) Perak berkata, pihaknya menerima maklumat mengenai kejadian membabitkan 12 lelaki dan tiga perempuan berusia antara 14 hingga 59 tahun itu pada jam 2.22 pagi.

Katanya, kemalangan membabitkan sebuah bas ekspres yang menghala dari Kulim ke Kuala Lumpur terbabas ke dalam longkang, tanpa melibatkan kenderaan lain

“16 anggota dan pegawai dari Balai Bomba dan Penyelamat Meru dan bantuan dari Ipoh ke lokasi kejadian bagi kerja-kerja menyelamat,” katanya.

Dua daripada mangsa parah.

Anggota bomba membantu mengeluarkan mangsa dan memberi rawatan awal sebelum semua mereka dibawa ke Hospital Raja Permaisuri Bainun, Ipoh untuk menerima rawatan lanjut.

Seorang penumpang bas yang cedera sedang diberi rawatan. – Gambar FB


Manila kembali diletak di bawah penutupan penuh dua minggu

Ibu negara Filipina, Manila, diletakkan kembali di bawah perintah sekatan dan penutupan penuh selama dua minggu mulai tengah malam tadi susulan peningkatan penularan varian Delta Covid-19 yang semakin pantas dan meluas.

Metro Manila dan 16 bandar sekitarnya diletakkan di bawah ‘kuarantin komuniti diperketatkan’ (ECQ) yang menguatkuasakan peraturan ketat perintah penutupan sebagaimana diumumkan Presiden Rodrigo Duterte.

Ia adalah satu langkah yang sukar tetapi terpaksa dilakukan kerana hospital berdepan kekurangan katil unit rawatan rapi (ICU) dan kemudahan lain, kata jurucakap presiden Harry Roque.

Wilayah Laguna dan bandar IIoilo serta Cagayan de Oro di tengah dan selatan Filipina serta sekitarnya turut diletakkan di bawah ECQ, katanya.

Setiausaha Rendah Kesihatan Filipina, Maria Rosario Vergeire berkata keputusan itu adalah selari dengan pemodelan data yang mengunjurkan lonjakan kes Covid-19 disebabkan varian Delta.

Pakar daripada kumpulan pemantau bebas Octa Research minggu ini memberi amaran mengenai ‘lonjakan bencana’ yang boleh menyebabkan ‘ribuan orang mati’, kecuali jika kerajaan bertindak sekarang. Mereka mencadangkan sekatan dan penutupan penuh dilaksanakan selama dua minggu.

Metro Manila dan bandar di sekitarnya dihuni kira-kira 13 juta penduduk atau 1/10 daripada populasi di negara itu.

Semalam bandar itu menyaksikan keadaan huru-hara apabila beratus ribu penduduknya berebut-rebut untuk mendapatkan suntikan vaksin Covid-19 sehingga pihak berkuasa terpaksa campur tangan.

Gambar dalam media sosial menunjukkan orang ramai berebut-rebut memotong barisan di pusat pemberian vaksin tanpa penjarakan fizikal.

Dengan kira-kira 1.6 juta kes Covid-19 dan hampir 30,000 kematian, Filipina adalah negara kedua di Asia Tenggara selepas Indonesia yang berdepan penularan terburuk wabak itu.

Hanya 10.3 juta penduduknya atau 9.3 peratus daripada 110 juta populasi yang menerima sepenuhnya vaksin Covid-19. Kerajaan Filipina menyasarkan untuk memberi vaksin kepada 70 juta penduduknya tahun ini.

Duterte juga memberi amaran akan menangkap mana-mana penduduk yang enggan mendapatkan suntikan vaksin. Bulan lalu, beliau mengarahkan ketua-ketua kampung melarang penduduk yang enggan menerima vaksin daripada keluar dari rumah.

Di bawah ECQ itu orang ramai tidak dibenarkan keluar rumah, kecuali untuk membeli keperluan penting dan mendapatkan rawatan perubatan, sementara pusat beli-belah boleh dibuka hanya untuk premis farmasi, dan barang keperluan harian. – Agensi


EU lulus penggunaan vaksin Novavax

Agensi Ubat-Ubatan Eropah (EMA) – pihak berkuasa kawalan ubat Kesatuan Eropah (EU) – hari ini meluluskan penggunaan vaksin Novavax untuk suntikan melawan Covid-19.

Dikenali sebagai Nuvaxovid, ia adalah vaksin ke lima diluluskan EMA setelah Pfizer/BioNTech, AstraZeneca/Oxford, Moderna, dan Johnson & Johnson.

Nuvaxovid menggunakan teknologi yang lebih konvensional daripada vaksin lain yang sudah digunakan – serupa dengan teknologi yang digunakan dalam vaksin hepatitis B dan pertusis yang berusia beberapa dekad – dan tidak perlu disimpan pada suhu ultra rendah.

Turut dikenali sebagai vaksin subunit protein ia mengandungi serpihan patogen yang dimurnikan dan kemudiannya mencetuskan tindak balas imun.

Vaksin Pfizer dan Moderna ialah vaksin ‘messenger RNA’ (mRNA), teknologi inovatif yang menyuntik untaian arahan genetik ke dalam badan yang memberitahu sel pesakit apa yang perlu dibuat untuk melawan penyakit itu.

AstraZeneca dan Johnson & Johnson pula menggunakan teknologi vektor virus yang menggunakan jenis virus yang sangat biasa dipanggil adenovirus yang telah diubah suai untuk membawa maklumat genetik dalam badan bagi melawan Covid-19.

Kesan sampingan radang jantung yang jarang tetapi serius telah dilaporkan akibat pengambilan vaksin mRNA dan pembekuan darah dengan vaksin vektor virus.

Ketua Pegawai Eksekutif Novavax, Stanley C Erck, berkata vaksin syarikatnya boleh membantu mengatasi halangan utama terhadap vaksinasi global, termasuk cabaran pengedaran dan keraguan terhadap vaksin.

Keputusan daripada ujian klinikal yang dikeluarkan pada Jun menunjukkan keberkesanan 90.4 peratus terhadap penyakit, dan 100 peratus terhadap kes yang teruk hingga sederhana.

Syarikat itu juga berkata ia sedang menilai Nuvaxovid terhadap varian Omicron dan mengusahakan versi khusus untuk melawan varian berkenaan.

Suruhanjaya Eropah telah pun menandatangani kontrak dengan Novavax untuk pembelian awal sebanyak 200 juta dos vaksin sebaik sahaja ia diluluskan oleh EMA.

Novavax juga berkata mereka turut memfailkan permohonan kelulusan daripada Pertubuhan Kesihatan Sedunia (WHO) dan beberapa negara lain termasuk Britain, India, Australia dan Kanada. – Agensi


Permohonan Bersatu batal beku akaun, pasport Muhyiddin 17 Mei

Mahkamah Tinggi Kuala Lumpur hari ini (6 April 2023) menetapkan 17 Mei bagi mendengar permohonan Bersatu untuk mencabar undang-undang bagi membatalkan pembekuan dua akaun banknya.

Pada masa sama, mahkamah turut menetapkan tarikh sama bagi permohonan menarik balik larangan perjalanan ke atas pasport Presiden Bersatu dan Pengerusi Perikatan Nasional (PN), Tan Sri Muhyiddin Yassin.

Tarikh itu diberikan hakim Datuk Ahmad Kamal Md Shahid setelah beliau memberi kebenaran kepada Bersatu bagi meneruskan semakan kehakiman untuk membatalkan keputusan Suruhanjaya Pencegahan Rasuah Malaysia (SPRM) dan Jabatan Imigresen.

Ahmad Kamal sebelum ini mendengar hujahan lisan daripada peguam Bersatu, Rosli Dahlan serta Peguam Kanan Persekutuan Shamsul Bolhassan, yang mewakili kerajaan, menurut laporan Mkini.

Sekiranya Bersatu mendapat kebenaran, mahkamah kemudiannya akan menetapkan tarikh berasingan untuk mendengar hujahan daripada pihak lawan mengenai merit semakan kehakiman berkenaan.

Pada 8 Mac, Bersatu memfailkan tindakan undang-undang untuk mencabar keputusan SPRM membekukan dua akaun banknya serta keputusan pihak imigresen menyenaraihitamkan Muhyiddin.

Bersatu, yang juga parti gabungan PN mencabar keputusan SPRM untuk membekukan satu akaun di CIMB Islamic Bank Berhad dan satu lagi di AmBank (M) Berhad.

Parti pembangkang juga berusaha untuk membatalkan keputusan Jabatan Imigresen yang mengenakan larangan perjalanan ke atas Muhyiddin.

Menurut salinan afidavit menyokong semakan kehakiman, Setiausaha Eksekutif Bersatu Muhammad Suhaimi Yahya berhujah bahawa pembekuan akaun itu sebahagian konspirasi jahat kerajaan perpaduan yang dipimpin oleh Perdana Menteri Datuk Seri Anwar Ibrahim dan Timbalannya Datuk Seri Ahmad Zahid Hamidi.

Suhaimi mendakwa perkara ini ditunjukkan Anwar, pada minggu pertamanya sebagai perdana menteri, apabila dia mengeluarkan kenyataan bahawa pentadbiran terdahulu di bawah Muhyiddin telah menyalahgunakan RM600 bilion dalam pakej rangsangan ekonomi.

Menerusi afidavit berasingan untuk menyokong cabaran terhadap larangan perjalanan pula, Muhyiddin berhujah bahawa dakwaan palsu yang dilemparkan terhadap Bersatu serta dirinya dan ahli keluarganya didorong niat memupuk kebencian dan kemarahan orang ramai terhadapnya serta memudahkan untuk memusnahkan Bersatu.

Pada 1 Februari lalu, Ketua Pesuruhjaya SPRM Tan Sri Azam Baki mengesahkan akaun Bersatu dibekukan dan di bawah siasatan berdasarkan Akta Pencegahan Pengubahan Wang Haram dan Pencegahan Pembiayaan Keganasan.


Sekarang masih kerajaan PN, cuma diketuai BN, kata Shahidan Kassim

Veteran UMNO yang juga Ahli Parlimen Arau, Datuk Seri Shahidan Kassim membayangkan beliau kini menjadi Menteri Wilayah Persekutuan di bawah pentadbiran Kerajaan Perikatan Nasional (PN).

Sambil mengingatkan bahawa jenama kerajaan hari ini tidak perlu dijadikan polemik, bekas pengerusi kelab penyokong kerajaan itu menjelaskan pentadbiran baharu yang ditubuhkan adalah Kerajaan PN, tetapi diketuai oleh Perdana Menteri daripada Barisan Nasional (BN).

Beliau yang mengetuai Majlis Ahli Parlimen Perikatan Nasional (PNBBC) di bawah pertadbiran Tan Sri Muhyiddin Yassin sebelum ini berkata perbezaan lain ialah kerajaan sekarang bukan diterajui Bersatu.

Memetik kenyataan kepada MalaysiaNow, Shahidan – antara pemimpin lama UMNO yang kuat menyanggah presiden parti Datuk Seri Ahmad Zahid Hamidi – berkata:

“Pasal apa pula bukan kerajaan PN? Ini ialah BN-led government yang sekarang berada dalam PN. Bagi saya tidak ada polemik, ia diwujudkan sesetengah pihak untuk jadikan perbincangan. Pada saya tak perlu.”

Hujah Shahidan bahawa kerajaan sekarang masih PN diperkuatkan lagi dengan rancangan melantik seorang pengerusi baharu untuk mengetuai PNBBC bukan BNBBC.

Beliau dipetik sebagai berkata:

“Kita akan lantik pengerusi baru PNBCC, buat masa sekarang ia belum diubah apa-apa dan perkara ini tak perlu jadi polemik, kalau sekarang orang kata ini bukan kerajaan PN. Siapa pun yang dilantik kita akan beritahu.”

Semalam, Zahid menegur kerajaan pimpinan Naib Presiden UMNO, Datuk Seri Ismail Sabri Yaakob apabila menggesa Jemaah Menteri baharu berhenti daripada memberi alasan menjengkelkan dalam menjalankan tugas.

Bukan itu sahaja, malah Zahid juga dilihat seolah mengancam bekas menteri Kerajaan PN yang dilantik semula oleh Ismail Sabri membarisi Kabinetnya.

“Meskipun majoriti anggota Kabinet kerajaan lama, tetapi mereka kini berkhidmat di bawah kerajaan baharu. Maka seharusnya cara bekerja dan berfikir untuk rakyat serta negara dengan cara baharu.

“Tiada lagi sindrom penafian dengan alasan yang annoying (menjengkelkan),” kata Zahid.

Kerajaan PN tumbang apabila Muhyiddin meletak jawatan pada 16 Ogos lalu susulan tindakan Presiden UMNO itu membawa 14 Ahli Parlimen (MP) UMNO bersamanya menarik balik sokongan terhadap PN dan Muhyiddin.

Di penghujung hayat Kerajaan PN, dua menterinya, Datuk Seri Noraini Ahmad dan Datuk Shamsul Anuar Nasarah meletak jawatan dan menyertai kem Zahid.

Ismail Sabri yang mengangkat sumpah sebagai Perdana Menteri pada 21 Ogos lalu, bagaimanapun melatik semula Noraini mengekalkan jawatan Menteri Pengajian Tinggi seperti ketika pentadbiran Muhyiddin.


Inisiatif tarik pelabur berhasil, dana ditarik Penjana Kapital cecah RM676 juta

Sebanyak RM676 juta jumlah pelaburan berjaya ditarik Penjana Kapital dan inisiatif yang dilaksanakan kerajaan itu mula membuahkan hasil selepas RM372 juta atau 55 peratus pelaburan datang daripada pelabur asing khususnya Hong Kong dan Korea Selatan.

Syarikat yang ditubuhkan untuk mengendalikan Program Dana Penjana Nasional (DPN) itu menyifatkan kejayaan itu hasil daripada lapan pengurus dana modal teroka (VC) Malaysia yang dipilih sebagai sebahagian daripada program padanan ‘fund-of-fund’.

“Pengumpulan dana sebanyak RM676 juta telah melebihi sasaran awal kutipan sebanyak RM448 juta ataupun hampir 200% daripada sasaran awal RM228 juta. Daripada jumlah tersebut, lapan pengurus dana VC akan memulakan pelaburan awal sebanyak RM110.15 juta dalam lapan syarikat pemula niaga.

“Daripada RM676 juta yang dikumpul, lapan VC itu pada mulanya akan melabur sejumlah RM110.15 juta dalam lapan syarikat permulaan,” katanya dalam satu kenyataan hari ini.

Penjana Kapital, yang ditubuhkan di bawah Menteri Kewangan Inc berkata kesemua lapan syarikat pemula niaga itu mempunyai kehadiran di sekurang-kurangnya dua negara ASEAN.

Lima adalah syarikat pemula niaga yang berpangkalan di Malaysia manakala tiga lagi adalah syarikat asing yang komited untuk menubuhkan operasi di negara ini dan telah pun menjalinkan kerjasama dengan syarikat korporat Malaysia, katanya.

Selain daripada komitmen untuk mencapai sasaran kadar pulangan dalaman (“IRR”) antara 15 peratus hingga 30 peratus, kesemua pengurus dana VC tersebut turut memberi komitmen bagi mewujudkan hampir 1,400 pekerjaan berkemahiran tinggi daripada pelaburan awal mereka.

Menteri Kewangan, Tengku Datuk Seri Zafrul Abdul Aziz mengucapkan tahniah kepada lapan VC itu, sambil berkata dana ini amat penting untuk merangsang ekosistem syarikat pemula niaga negara dan menggalakkan inovasi, khususnya dalam menghadapi cabaran COVID-19.

“Saya juga mengalu-alukan kedatangan pelabur asing ke Malaysia, yang nyata mencerminkan keyakinan mereka terhadap prospek pertumbuhan Malaysia serta industri syarikat pemula niaga. Saya berharap Penjana Kapital, pengurus dana VC dan syarikat yang dilabur akan terus berjaya mengorak langkah di dalam industri ini, di samping berkongsi pengetahuan selain menjana peluang pekerjaan bergaji tinggi di Malaysia”.

DPN, yang merupakan sebahagian daripada Pelan Jana Semula Ekonomi Negara (PENJANA), bertujuan untuk merapatkan jurang pembiayaan dengan memberi insentif kepada modal swasta bagi memudahkan pertumbuhan pemula niaga termasuk mengadakan persekitaran yang membolehkan syarikat pemula niaga untuk meningkatkan dan berkembang di peringkat antarabangsa.

Kerajaan Malaysia akan memadankan sehingga RM600 juta, pada kadar padanan 1:1, dana yang dijana oleh pengurus dana VC daripada pelabur swasta tempatan dan asing, dengan sasaran peruntukan sebanyak RM1.2 bilion.


Lebih banyak usaha memperkasa wanita boleh dibuat: Muhyiddin

Perikatan Nasional (PN) sentiasa mengiktiraf peranan wanita sebagai penggerak utama kemajuan negara, institusi kekeluargaan dan pengukuh masyarakat penyayang.

Sehubungan itu, Pengerusi PN Tan Sri Muhyiddin Yassin yakin lebih banyak yang boleh dilakukan bagi memperkasa kedudukan wanita dalam bidang ekonomi, sosial dan politik di Malaysia.

Menurutnya, ketika memimpin Kerajaan PN di peringkat Persekutuan, beliau sering menekankan berhubung betapa pentingnya untuk memastikan kedudukan dan sumbangan wanita menjadi pertimbangan penting dalam merangka hala tuju pembangunan negara yang lebih seimbang dan holistik.

“Pemerkasaan wanita harus berada di barisan hadapan dalam penggubalan dasar,” katanya dalam kenyataan sempena Sambutan Hari Wanita, hari ini.

Bekas Perdana Menteri itu yakin wanita juga memainkan peranan yang amat besar dalam usaha memulihkan negara dari pandemik Covid-19.

“Baik dari segi sektor ekonomi, mahupun sektor sosial, penglibatan wanita di setiap peringkat pemulihan amat diperlukan dan dihargai. Saya pasti, negara tidak akan pulih sepenuhnya tanpa usaha keras kaum wanita di seluruh negara.

“Tambahan lagi, jika kaum wanita tidak bersama-sama mengambil bahagian dalam usaha-usaha pembangunan dan pemulihan negara, bermakna kita mengabaikan satu sumber tenaga yang penting bagi membawa negara ke mercu kejayaan,” katanya sambil berterima kasih kepada isteri beliau Puan Sri Noorainee Abdul Rahman yang memberi contoh terbaik tentang erti menjadi seorang wanita, isteri dan ibu.

Muhyiddin berkata kemajuan Wanita di Malaysia kini telah berubah daripada hanya sebagai pengurus rumah tangga, melahir dan mendidik anak-anak semata-mata, tetapi kini telah maju dan berperanan sebagai pendukung dan penggerak kepada kemajuan negara tanpa melupakan peranan tradisi mereka sebagai isteri dan ibu.

“Wanita sentiasa menunjukkan mereka gagah, sukar untuk melihat mereka mengeluh walaupun hidup mereka didatangi pelbagai masalah.
Saya percaya wanita mempunyai keupayaan yang boleh menggoncang dunia.

“Mereka mampu menahan beban sebesar gunung, mampu menongkah arus setinggi mana, sekalipun di lautan. Betapa hebatnya wanita.

“Terima kasih sekali lagi dan saya doakan agar semua wanita di Malaysia terus diberi kekuatan, kecekalan, ketabahan untuk mengharungi cabaran pandemik dan pasca pandemik. Saya juga mendoakan agar anda semua terus dilindungi Allah SWT, dan diberi rahmah dan kemulian daripada-Nya,” katanya.


Tular kenyataan palsu, PAS kata lawan ketandusan idea

PAS tampil menafikan kenyataan tular yang mendakwa Presiden PAS, Tan Sri Abdul Hadi Awang dilarang memasuki Arab Saudi kerana ideologi pengganas .

Menurut satu kenyataan di Facebook, PAS berkata berkata penyebaran kenyataan palsu itu adalah bukti terdapat pihak yang ketandusan idea untuk bersaing secara demokratik, matang dan bermaruah dalam pilihan raya negeri (PRN) Dewan Undangan Negeri (DUN), kali ini.

“Faktanya adalah kenyataan rasmi Arab Saudi menggunakan tahun hijrah bukan masihi dan Abdul Hadi bukan lagi Naib Presiden Kesatuan Ulama Sedunia,” kata kenyataan itu.

Dalam kenyataan sama PAS mengajak semua pengundi bersama Perikatan Nasional (PN) untuk melenyapkan budaya politik yang rendah akal budi.

“Ayuh bersama Perikatan Nasional (PN), kita lenyapkan budaya politik yang rendah akal budi seperti ini dan kita bina negara yang bersih dan stabil,” katanya.

Sebelum ini tular di media sosial satu kenyataan kononnya, Abdul Hadi yang juga Timbalan Pengerusi PN dilarang memasuki Arab Saudi kerana didakwa mempunyai ideologi pengganas.


Menjelang Sukan Olimpik musim sejuk, kes Covid-19 di China meningkat

Kurang beberapa minggu menjelang penganjuran Sukan Olimpik musim sejuk, China merekodkan peningkatan kes jangkitan baharu Covid-19 hari ini.

Tinggal lagi tiga minggu sebelum bermula acara besar di Beijing, namun kes terbaharu Covid-19 yang direkodkan adalah sebanyak 223 kes baharu, tertinggi sejak wabak itu menular di Wuhan dua tahun lalu.

China, negara yang dikesan muncul virus berkenaan pada penghujung 2019, menetapkan pendekatan ketat dalam usahanya mencapai kes sifar Covid-19 tatkala kebanyakan negara sudah mula membuka kesemua sektornya.

Bagaimanapun, pendekatannya memberikan berterusan dalam beberapa minggu sejak kebelakangan ini dengan pelbagai kluster di seluruh negara ketika temasya itu akan berlangsung di Beijing.

223 kes baharu itu dikesan di bandar pelabuhan Tianjin yang dilanda virus terbabit dan sembilan kes termasuk kes yang disebabkan penularan varian Omicron yang terletak di selatan hub perkilangan di Guangdong.

Ada kalangan atlet dan pegawai pengiringnya sudah mula tiba di ibu negara menjelang temasya sukan menerusi gelembung yang dikawal ketat termasuk mengasingkan mereka dengan penduduk tempatan lain.

Bagaimanapun, selepas ada kes positif membabitkan warga tempatan di Beijing yang dikesan hujung minggu lalu, menyebabkan pihak berkuasa semakin mengetatkan peraturan bagi mereka yang tiba di bandar raya ibu negara itu dari tempat lain di China.

Bandar itu kini mewajibkan keputusan ujian negatif sebelum perjalanan dan ujian susulan lain selepas memasuki bandar, dengan penduduk digesa untuk tidak meninggalkan bandar untuk cuti Tahun Baru China yang akan datang.

Beberapa pusat pelancongan di ibu negara juga ditutup.

Wanita yang dijangkiti di Beijing tidak melakukan perjalanan atau mempunyai kontak dengan individu dijangkiti, kata pihak berkuasa ketika mereka melakukan ujian ke atas kira-kira 13,000 orang yang tinggal atau bekerja di kawasan sama.

Pegawai Kesihatan Pang Xinghuo berkata, virus itu ditemui pada permukaan surat yang diterima orang yang dijangkiti dari Kanada serta di dalam surat yang belum dibuka.

Katanya, berpuluh-puluh surat dari kumpulan yang sama diperiksa dan diuji dan lima menunjukkan kesan positif Covid-19, termasuk sampel dari dalam surat yang belum dibuka.

Katanya, jujukan itu berbeza daripada kes Omicron di China dan menyamai jujukan yang dikenal pasti dari Amerika Utara bulan lalu.

“Kami membuat kesimpulan ada kemungkinan jangkitan virus melalui objek masuk yang tidak boleh diketepikan,” katanya.

Dalam pada itu, penganalisis memberi amaran pendekatan sifar-Covid China yang berterusan termasuk perintah penutupan yang pantas dan disasarkan serta sekatan perjalanan akan mengakibatkan bebanan ekonomi.

Sebanyak 68 kes lagi dilaporkan di seluruh wilayah tengah Henan di mana sekatan pergerakan separa dan ujian besar-besaran dilaksanakan untuk berjuta-juta penduduk.

Zhuhai, bandar tanah besar yang bersempadan dengan hab perjudian Macau, mengarahkan penduduk supaya mengelak daripada keluar di samping mula menguji seluruh bandar mulai hari ini selepas mengesan sebilangan kes Omicron.

Sementara itu, di bandar bersejarah di utara Xi’an, jangkitan mulai perlahan kepada satu angka selepas hampir sebulan diperintah perintah berkurung.


Pemandu treler nahas korban lima pelajar USAS dijangka didakwa Selasa

Pemandu treler muatan besi terbabit nahas di KM24.2, Lebuhraya Utara Selatan (PLUS) yang mengorbankan lima pelajar Universiti Sultan Azlan Shah (USAS), di sini, dijangka dituduh di mahkamah Selasa ini.

Ketua Polis Daerah Kuala Kangsar, Asisten Komisioner Omar Bakhtiar Yaacob, berkata ia bagaimanapun tertakluk kepada keputusan Timbalan Pendakwa Raya berikutan kertas siasatan kes akan diserahkan kepadanya pada Selasa.

Menurutnya pihaknya sedang melengkapkan kertas siasatan yang membabitkan pemandu treler berusia 28 tahun itu.

“Kertas siasatan akan diserahkan kepada Timbalan Pendakwa Raya pada pagi Selasa dan jika tiada apa-apa masalah, kita akan buat pertuduhan di mahkamah pada sebelah petang,” katanya memetik laporan Bernama.

Terdahulu, Omar Bakhtiar dilaporkan berkata, pemandu treler berusia 28 tahun itu direman empat hari bermula Khamis hingga esok bagi membolehkan siasatan lanjut dijalankan mengikut Seksyen 41(1) Akta Pengangkutan Jalan 1987.

Siasatan polis sebelum ini mendapati pemandu berasal dari Kubang Pasu, Jitra, Kedah itu mempunyai 22 saman dengan 21 daripada jumlah saman itu sudah dibayar termasuk lapan saman kesalahan kerana memandu laju.

Suspek dilapor turut mempunyai sembilan rekod kesalahan Jabatan Pengangkutan Jalan (JPJ), sekali gus dijangka memberi kesan kepada penggantungan atau pembatalan lesen memandu miliknya.

Hasil ujian saringan air kencing yang dilakukan ke atas lelaki itu bagaimanapun mendapati dia negatif dadah.

Dalam perkembangan berkaitan, Omar Bakhtiar berkata, kelima-lima jenazah sudah diserahkan kepada waris masing-masing dengan jenazah terakhir diserahkan jam 8 malam tadi selepas selesai proses pengecaman identiti di Unit Forensik Hospital Taiping.

Dalam kejadian jam 12.52 tengah malam Khamis lalu, lima pelajar USAS yang menaiki kereta Honda City maut selepas kereta dinaiki terbakar akibat dirempuh sebuah treler muatan besi dari arah belakang ketika melalui kawasan penyelenggaraan jalan dikendalikan PLUS Berhad.

Kelima-lima mangsa itu dikenal pasti sebagai Muhammad Nasrun Aidol Munir Akbar, 22, yang memandu kereta; Ahmad Naim Najmi Ahmad Hafizan, 21; Iqbal Hasnun Halimi, 23; Muhammad Nabil Haikal Muhammad Fariz, 19; dan Ahmad Akmal Ahmad Mokhlis, 20, yang kesemua mereka adalah penuntut di USAS.


Liverpool mara ke final Liga Juara UEFA

Liverpool pada Selasa melangkah ke final Liga Juara-Juara UEFA selepas memperoleh kemenangan ke atas Villarreal dengan agregat 5-2.

Villarreal mendahului dengan gol awal hasil rembatan Boulaye Dia pada minit ketiga dalam perlawanan yang berlangsung di Estadio de la Ceramica, Sepanyol, lapor Bernama.

Pasukan tuan rumah kemudian terus mendahului dengan jaringan menerusi tandukan pemain tengah Perancis, Francis Coquelin pada minit ke-41, lapor Agensi Anadolu.

Liverpool merapatkan jurang apabila Fabinho menyumbat gol menerusi tendangan jarak dekat pada minit ke-62 sebelum The Reds menyamakan kedudukan hasil tandukan Luis Diaz pada minit ke-67.

The Reds kemudian mendahului pada minit ke-74 apabila Sadio Mane membolosi gawang dengan rembatan kaki kirinya.

Pada minit ke-85, kelab Sepanyol itu terpaksa beraksi dengan 10 pemain selepas Etienne Capoue dilayangkan kad merah. Perlawanan pusingan kedua tamat dengan kedudukan 3-2 memihak kepada Liverpool.

Liverpool akan beraksi bertemu pemenang perlawanan akhir antara Real Madrid atau Manchester City yang akan bermain di Stade de France, Paris pada 28 Mei.

Aksi perlawanan pusingan kedua Real Madrid dan Manchester City akan berlangsung di Stadium Santiago Bernabeu pada Rabu.


Tak adil dakwa laporan LCS fitnah hanya kerana Pengerusi PAC dari DAP

Jika laporan berhubung skandal kapal tempur pesisir (LCS) dituduh satu fitnah hanya kerana Pengerusi Jawatankuasa Kira-Kira Negara (PAC) dari parti DAP, ia adalah tidak adil sama sekali.

Ahli Parlimen Pasir Mas, Ahmad Fadhli Shaari menyifatkan tuduhan mengatakan laporan PAC itu satu fitnah tidak wajar sama sekali walhal faktanya tidak ada satu kapal pun yang berjaya disiapkan oleh kontraktor dilantik sehingga sekarang, malah siasatan itu dilakukan secara terperinci.

“Dalam isu LCS, kita minta siasatan yang adil, bawa kepada mahkamah jika ada bukti penyelewengan.

“Tidak timbul lagi nama-nama tokoh tertentu yang didakwa bertanggungjawab. Jika ada pihak lain bangkitkan, jangan dikaitkan dengan PAS kononnya PAS turut sama memftinah.

“Atau adakah kerana Pengerusi PAC ialah MP daripada DAP, maka secara sendirinya ia dianggap fitnah? Sudah tentu ia satu kesimpulan yang sangat tidak adil. Siasatlah dulu,” katanya dalam saut kenyataan di Facebook hari ini.

Ahmad Fadhli yang juga Ketua Pemuda Perikatan Nasional (PN) itu menegaskan secara logiknya pasti terdapat kelonggaran berhubung perjanjian pembinaan kapal tersebut sehingga ia gagal disiapkan sekarang.

“Secara logiknya, mana mungkin perjanjian berat sebelah mengakibatkan RM6 billion duit rakyat ini dirangka dengan begitu sekali longgar jika tiada pihak membuat keuntungan?” ujarnya lagi.

Ahmad Fadhli juga menyindir pemimpin parti tertentu tanpa menamakan individu tersebut agar mendesak supaya mendesak pemimpin mereka sendiri untuk tampil menjelaskan berhubung skandal LCS tersebut.

“Sebenarnya, dalam isu-isu integriti ini, kelihatan PAS perlu bercakap untuk semua isu.

“Barangkali anda tidak sempat mendesak pemimpin anda sendiri, atau mereka sedang sibuk ‘mengambil mana-mana yang sempat’ sehingga tidak sempat bercakap di Dewan Rakyat? Saya hanya sekadar bertanya,” katanya lagi.

Untuk rekod, isu tersebut didedahkan dalam laporan PAC baru-baru ini.

PAC merupakan salah satu badan semak dan imbang yang ditubuhkan parlimen membabitkan anggota pelbagai parti. Ketika ini ia dipengerusikan Ahli Parlimen Ipoh Timur, Wong Kah Woh.

Ahmad Fadhli adalah seorang daripada 12 anggota PAC. Seorang lagi Ahli Parlimen PAS dalam badan itu ialah Ahmad Tarmizi Sulaiman (Sik).

Sebelum ini PAC mendedahkan sebanyak RM6 bilion sudah dibayar bagi membiayai projek LCS, bagaimanapun tidak ada satu kapal pun yang berjaya disiapkan sehingga hari ini.

Turut dibangkitkan PAC, berhubung RM400 juta yang digunakan oleh Boustead Naval Shipyard Sdn Bhd (BNS) untuk membayar hutang lama dan bukan digunakan untuk tujuan membina LCS.

Projek itu telah diluluskan pada 2011 semasa era pentadbiran Barisan Nasional-UMNO, ketika itu Datuk Seri Najib Razak menjadi Perdana Menteri dan Presiden UMNO, Datuk Seri Ahmad Zahid Hamidi ketika itu pula memegang jawatan Menteri Pertahanan.

Zahid bagaimanapuns sebelum ini menafikan ketika projek itu diluluskan beliau adalah Menteri Pertahanan sebelum ini.

PAC dalam laporannya baru-baru ini mendedahkan projek LCS diberikan oleh kerajaan kepada syarikat BNS secara rundingan terus.

Menurut jadual asal, setakat Ogos 2022 sepatutnya lima buah kapal LCS harus disiap dan diserahkan.


Kes Covid-19 melonjak dua kali ganda semasa cuti Krismas

Kes jangkitan Covid-19 di New Zealand melonjak lebih dua kali ganda dalam tempoh dua hari sejak Malam Krismas lalu, dengan lebih 126 jangkitan baharu dalam komuniti dilaporkan hari ini.

Daripada angka itu, hampir 45 pesakit dimasukkan ke hospital dan lapan lagi terpaksa menerima rawatan di unit rawatan rapi (ICU).

Selain itu, kes di Australia juga turut menunjukkan lonjakan, di New South Wales merupakan wilayah paling padat penduduk di negara itu, merekodkan lonjakan kes jangkitan baharu melebihi rekod harian sebelum ini dengan lebih 6,394 kes dilaporkan.

Sementara itu, di selatan Australia, wilayah Victoria menunjukkan penurunan 27 peratus berbanding sehari sebelumnya dengan melaporkan 1,608 kes baharu dan enam pesakit dirawat di ICU serta jumlah pesakit dirawat di ICU bagi kedua-dua wilayah itu adalah sebanyak 129 orang.

Manakala di wilayah lain seperti di Queensland merekodkan hampir 714 kes baharu dan Tasmania mencatatkan rekod jangkitan harian baharu sebanyak 44 kes.

Sepanjang tempoh cuti Krismas, lebih 180,000 ujian saringan Covid-19 sudah dilaksanakan di wilayah paling padat penduduk di Australia.

Perdana Menteri New South Wales, Dominic Perrottet menyampaikan rasa kecewa apabila kes semakin meningkat dan penduduk tetap berbaris panjang di pusat ujian saringan di seluruh wilayah kerana rakyat bersesak-sesak untuk mematuhi peraturan perjalanan untuk bercuti ke beberapa destinasi.

“Jika anda berasa tidak sihat dan tidak dinasihatkan untuk menjalani ujian saringan oleh Jabatan Kesihatan NSW, anda tidak perlu melakukan ujian PCR, ini kerana anda akan membuatkan keadaan sesak dan mengambil barisan daripada mereka yang perlu melakukan ujian saringan,” jelasnya.


Kes jenayah komersial meningkat

Jumlah kes jenayah komersial mencatatkan peningkatan sejak tiga tahun lalu, walaupun indeks jenayah di seluruh negara mencatatkan penurunan sebanyak 36 peratus, lapor Bernama yang memetik Pengarah Jabatan Siasatan Jenayah Komersial (JSJK) Bukit Aman Datuk Zainuddin Yaacob sebagai berkata.

Beliau berkata, jumlah kes jenayah komersial didapati meningkat sejak 2018, iaitu daripada 24,262 kepada 26,465 kes (2019) dan 27,323 kes (2020).

“Ini kerana jenayah komersial tidak perlu bersemuka, contohnya scam dan penipuan pinjaman yang boleh dibuat melalui panggilan telefon atau secara dalam talian, mungkin pemanggil berada di Kuala Lumpur (sebagai contoh) dan membuat panggilan ke Johor Bahru untuk menipu mangsa di sana,” katanya, hari ini.

Katanya, pada 2018, sebanyak 13,645 tangkapan dan 7,927 pertuduhan telah dibuat membabitkan jenayah komersial di negara ini.

“Jumlah tersebut meningkat kepada 13,835 tangkapan dan 9,875 pertuduhan pada 2019, dan 15,440 tangkapan dan 10,097 pertuduhan pada 2020, manakala bagi tempoh Januari hingga Mac tahun ini, sebanyak 4,196 tangkapan dan 2,372 pertuduhan telah dibuat,” katanya.

Zainuddin berkata, jumlah kes jenayah komersial yang membabitkan ‘scammer’, juga dilaporkan meningkat daripada 13,568 kes pada 2018 kepada 14,425 kes (2019) dan sebanyak 17,553 kes (2020).

“Kategori kes ‘scammer’ termasuklah e-dagang, pinjaman pelaburan tidak wujud, tipu tanah, ‘Bussiness Email Compromised’, tipu bomoh, tipu Toto, penipuan SMS (sistem pesanan ringkas), penipuan kad kredit, cabutan bertuah dan penyamaran.

“Tiga negeri ‘panas’ yang mencatatkan kes tertinggi ialah Selangor, Johor dan Kuala Lumpur, manakala jumlah kes ‘scammer’ di seluruh negara bagi tempoh Januari hingga Mac tahun ini ialah sebanyak 5,078 kes,” katanya.


Manifesto PN rangkumi semua perkara dijanji dan dilaksana: Muhyiddin

Tan Sri Muhyiddin Yassin berkata, manifesto pilihan raya Perikatan Nasional (PN) akan merangkumi semua bidang dan perkara penting yang akan dijanji dan dilaksana kepada rakyat untuk tempoh lima tahun.

Pengerusi PN itu menjelaskan, penyediaan manifesto itu akan mengambil kira situasi dan keadaan selepas pandemik dan masalah ekonomi yang agak merosot serta bantuan prihatin untuk rakyat miskin.

Beliau berkata, itu antara perkara yang PN akan ambil pertimbangan selain dari perkara lain.

“Kita sudah ada jawatankuasa dan jawatankuasa ini akan menyiapkan kerangka perkara-perkara yang pokok dan akan kita sediakan dalam tawaran kita buat kepada rakyat untuk Pilihan Raya Umum ke-15 (PRU-15),” katanya kepada media malam tadi.

Terdahulu beliau menyampaikan watikah pelantikan ketua-ketua pilihan raya bagi PN Selangor.

Muhyiddin berkata, beliau masih menunggu kesediaan jawatankuasa manifesto berkenaan membentangkan Manifesto PN kepada jawatankuasa induk gabungan berkenaan.

“Jawatankuasa (manifesto) sudah sedia tapi saya menunggu bila mereka akan bentangkan pada jawatankuasa induk PN,” katanya.

Pada ucapan semasa majlis pemberian watikah pelantikan ketua-ketua pilihan raya Parlimen Selangor malam tadi, Muhyiddin memaklumkan manifesto PN akan diumumkan setelah PRU-15 diadakan.

Mengenai pemberian watikah itu, Muhyiddin memberitahu, ia dibuat bagi memudahkan urusan jentera parti dan setiap pihak tahu akan tanggungjawab masing-masing.

Namun beliau menambah, buat masa ini, isu rundingan kerusi masih belum diselesaikan dan akan diselesaikan semasa peringkat rundingan kerusi dalam masa terdekat.


Amaran keras KDN tutup serta-merta kilang ingkar SOP

Kementerian Dalam Negeri (KDN) memberi amaran keras akan menutup serta-merta mana-mana kilang perindustrian yang ingkar prosedur operasi standard (SOP) dan Perintah Kawalan Pergerakan (PKP) 3.0.

Menterinya, Datuk Seri Hamzah Zainuddin memberi amaran itu kepada semua syarikat kilang perindustrian dan majikan yang menyalahgunakan kebenaran beroperasi ketika sekatan pergerakan penuh (SPP) atau total lockdown sehingga 28 Jun ini.

“Kepada semua majikan, tidak ada kemaafan lagi, hari ini hari terakhir dan saya mahu semua majikan jika anda rasa bersalah ingkar operasi, tutup segera aktiviti anda,” katanya.

Beliau mengingatkan bahawa tanggungawab pematuhan SOP bukan sahaja bersandarkan kepada penguatkuasaan semata-mata sebaliknya majikan juga perlu memainkan peranan.

“Saya nak minta semua majikan hari ini saya buat sidang media ini kerana hendak memaklumkan semua majikan bahawa tidak ada kemaafan lagi.

“Hari ini adalah hari terakhir dan saya mahu semua majikan yang diberikan kebenaran beroperasi tengok semula kelulusan yang anda terima dari Kementerian Perdagangan Antarabangsa dan Industri (MITI),” katanya.

Terdahulu beliau bersama Menteri Sumber Manusia, Datuk Seri M Saravanan membuat pemeriksaan mengejut di dua kilang perindustrian di Kajang dan Segambut bagi memastikan pematuhan SOP oleh majikan seperti dikuatkuasakan.

Ditanya mengenai kilang yang dikompaun mengingkari SOP masih beroperasi, beliau berkata, kesemuanya akan diambil tindakan kerana membuat pengisytiharan palsu sebagai pengeluar perkhidmatan penting serta menyalahgunakan kebenaran operasi.

Ia melibatkan lebih 40 buah kilang seluruh negara dan mereka dipantau bagi memastikan kesalahan sama tidak berulang.


Keluar Warisan: ADUN Kunak sedia disiasat dakwaan terima wang

Ahli Dewan Undangan Negeri (ADUN) Kunak, Norazlinah Arif mengulangi pendiriannya keluar Parti Warisan Sabah (Warisan) pimpinan Datuk Seri Shafie Apdal kerana tidak lagi setuju dengan hala tuju parti yang tidak konsisten.

Sehubungan itu, bekas Ketua Wanita Warisan itu bersedia untuk disiasat Suruhanjaya Pencegahan Rasuah Malaysia (SPRM) susulan dakwaan Shafie bahawa tiga ADUN yang keluar Warisan baru-baru ini menerima imbuhan berbentuk wang.

Menurutnya, jika Shafie mempunyai bukti kukuh bahawa beliau menerima imbuhan bagi menyokong kepimpinan Ketua Menteri, Datuk Seri Hajiji Noor maka, beliau sedia untuk disiasat.

“Saya mengalu-alukan siasatan SPRM sekiranya Shafie mempunyai bukti kukuh. Sebelum ini sudah beberapa kali saya menafikan bahawa ini adalah difitnah dan saya berani bertindak untuk membuat laporan polis.

“Saya keluar Warisan dengan rela hati kerana tidak lagi setuju dengan hala tuju parti yang tidak konsisten. Tapi sekiranya ada bukti boleh laporkan secara rasmi kepada SPRM,” katanya dalam satu kenyataan, hari ini (16 Februari 2023).

Beliau berkata demikian ketika mengulas dakwaan Shafie di Parlimen semalam bahawa ketiga-tiga ADUN berkenaan ditawarkan wang untuk meninggalkan Warisan dan menjadi ADUN Bebas yang mesra pentadbiran GRS.

Semalam, ketika membahas titah ucapan Yang di-Pertuan Agong di Dewan Rakyat, Ahli Parlimen Semporna berkata beliau berada di Makkah menunaikan umrah apabila menerima berita bahawa tiga ADUN telah ‘dibeli’ oleh pihak tertentu, namun Shafie tidak mendedahkan mereka yang berada di belakang tindakan itu.

“Sebab itu, saya menggesa dan mencadangkan kepada pihak berkuasa yang berkenaan supaya segera melaksanakan undang-undang antilompat parti di Sabah bagi memastikan kejadian seperti itu tidak berulang pada masa hadapan,” katanya.

Shafie juga mendakwa beliau mempunyai bukti video bahawa tiga ADUN ditawarkan wang sebagai dorongan dan meminta SPRM menyiasatnya.

Tiga ADUN berkenaan ialah Norazlinah; Mohammad Mohamarin (Banggi); dan Ben Chong Chen Bin (Tanjong Kapor).

Mengulas lanjut, Norazlinah berkata, sejak akhir-akhir ini Warisan yang enggan menyatakan sokongan seperti dijanjikan ketika Pilihan Raya Umum Ke-15 (PRU-15) sehingga membawa kepada insiden Langkah Kinabalu dan perkara ini tidak sihat untuk Sabah.

Menurut beliau, keadaan polemik politik sebegini perlu berakhir agar semua ADUN diberikan peluang untuk menjalankan tugas serta memberikan perkhidmatan terbaik di kawasan masing-masing.

“Biar pihak berkuasa menjalankan siasatan secara terperinci….jangan heret ADUN serta parti ke kancah perebutan kuasa,” katanya.


Pengurusan kes saman anak Taib Mahmud terhadap ibu tiri 15 Ogos

Mahkamah Tinggi Kuching menetapkan 15 Ogos ini untuk pengurusan kes saman yang difailkan anak ketiga Yang di-Pertua Negeri Sarawak terhadap ibu tirinya, Toh Puan Ragad Kurdi Taib.

Datuk Seri Sulaiman Abdul Rahman Abdul Taib turut menamakan RHB Bank Berhad sebagai defendan kedua dalam tuntutan injunksi itu.

Pesuruhjaya Kehakiman, Alexander Siew How Wai menetapkan tarikh itu selepas sebutan pertama kes itu, hari ini.

Beliau turut mengarahkan kedua-dua pihak supaya mematuhi tarikh untuk memfailkan dan bertukar afidavit seperti yang dipersetujui peguam masing-masing.

Kedua-dua pihak bersetuju untuk memfailkan pelbagai afidavit sebelum tarikh pengurusan kes dalam prosiding hari ini.

Selain itu, plaintif dan defendan turut berjanji untuk tidak berurusan atau menjual saham seperti yang dinyatakan di dalam penyata tuntutan itu sehingga tarikh perbicaraan seterusnya.

Sulaiman memohon injunksi terhadap Ragad dan bank pelaburan terbabit dipercayai bagi menghalang pemindahan saham daripada sebuah syarikat kepada ibu tirinya itu.

Beliau adalah anak ketiga daripada empat anak Tun Abdul Taib Mahmud hasil perkahwinannya dengan Allahyarhamah Datuk Patinggi Laila Taib.

Abdul Taib berkahwin dengan Ragad pada 18 Disember 2010 iaitu lebih setahun selepas kematian Laila pada 29 April 2009.

Sementara itu, salah seorang daripada enam peguam Ragad, Shankar Ram bercakap kepada media di lobi Kompleks Mahkamah Kuching, hari ini.

“Kami berharap supaya orang ramai tidak membuat sebarang spekulasi berhubung kes ini.

Sabar dan tunggu tuntutan balas,” katanya, lapor Harian Metro.

Sulaiman sebagai plaintif diwakili peguam Alvin Chong dan Jonathan Tay.

Ragad, sebagai defendan pertama diwakili oleh peguam Alvin Yong, Shirleen Ong, Wong Chun Ming, Azlina Dahlan, Shankar Ram, Yu Ying Ying dan Russell Lim.

Defendan kedua, RHB Bank Bhd diwakili oleh Tan Kee Heng dan Lesley Ling.


Keperluan rawatan kanser holistik

Sebut tentang kanser, kebiasaannya tumpuan sering terarah kepada pesakit dan ramai terlupa mengenai sosok penting yang menjadi tulang belakang pesakit itu.

Bukan mudah menjaga pesakit berhadapan dengan penyakit serius kerana penjaga perlu menguruskan pelbagai aspek seperti keperluan fizikal, pengangkutan, kewangan, tugas yang ditinggalkan dan tidak kurang penting, menjaga emosi pesakit.

Ada yang perlu mengorbankan masa mereka untuk pesakit kanser, tidak kurang juga terpaksa mengambil cuti, berhenti kerja dan mengeluarkan perbelanjaan besar bagi membantu pesakit.

Justeru, Penjagaan Kanser Bersepadu diperlukan bagi membantu pesakit kanser dan dalam masa sama penjaga mereka dapat menguruskan pesakit dengan baik.

Menurut Perunding Onkologi Perubatan di Hospital Beacon dan Hospital Avisena,Dr. Azura Rozila Ahmad, Penjagaan Kanser Bersepadu adalah kaedah rawatan kanser menyeluruh (holistik) yang bertujuan untuk menyokong keperluan pesakit kanser termasuk penjaga (caregiver) secara prihatin dan efektif.

“Penjagaan Kanser Bersepadu mengambil kira keperluan rawatan seperti kesihatan emosi, jasmani dan juga rohani. Aspek luar daripada kesan perawatan kanser tidak boleh diabaikan dan boleh menjadi faktor penting yang boleh membantu kualiti kehidupan pesakit dan juga penjaga. Malah, penjagaan sebegini dapat memberi sokongan dan keyakinan kepada pesakit untuk meneruskan rawatan,” jelasnya.

Mengulas peluang pesakit kanser tahap empat untuk sembuh, Dr. Azura memberitahu, rawatan kanser moden semakin pesat berubah, menghasilkan banyak rawatan berteknologi tinggi yang lebih efektif yang mampu merubah nasib pesakit kanser.

Ini dapat dibuktikan melalui statistik negara maju seperti United Kingdom menunjukkan kadar sembuh telah meningkat daripada 25 peratus pada 1970-an kepada 50 peratus pada dekad ini.

Tambah beliau, faktor ini berpunca daripada sistem kesihatan mereka telah menjayakan polisi kebangsaan yang komprehensif iaitu ada program saringan awal, pemastian dan pemantauan fasiliti rawatan yang baik, dan pemberian sokongan untuk pesakit (survivorship care).

“Ada juga pesakit kanser tahap empat yang masih lagi boleh sembuh. Pesakit kanser tahap empat seperti penghidap limfoma atau kanser testis yang menerima rawatan yang sesuai masih boleh sembuh. Ada juga pesakit kanser tahap empat yang mempunyai kanser yang tidak banyak merebak daripada kanser primer yang boleh juga disembuhkan.

“Ubat bersasar pertama dunia telah diluluskan oleh badan regulasi ubatan (FDA; Food and Drug Administration) di Amerika Syarikat sejak 1998. Kini, terdapat banyak rawatan bersasar (precision medicine) dalam bidang onkologi.

“Oleh itu, lebih ramai pesakit kanser tahap empat juga mampu mendapat manfaat untuk hidup lebih lama sekiranya mendapat rawatan yang sesuai. Rawatan imunoterapi juga mencetuskan kejayaan rawatan yang tidak disangka-sangka untuk kanser tertentu,” jelasnya.

Selain rawatan, Dr. Azura menegaskan, langkah pencegahan adalah kaedah efektif untuk mengurangkan beban kanser.
Tambah beliau, langkah yang menggalakkan pengesanan peringkat awal juga perlu ditingkatkan.

“Kepentingan gaya hidup dan tabiat makan yang sihat dengan diet seimbang untuk menjamin berat badan yang wajar sepanjang hayat boleh dipraktikkan oleh setiap individu sejak kecil lagi. Bersenam, tidak merokok dan mengurangkan alkohol mesti ditekankan dalam masyarakat supaya kesihatan berterusan terjamin dan mengurangkan kes kanser.


Jajaran baharu UMNO-PKR-DAP semakin jadi kenyataan

Pembentukan jajaran baharu politik yang menggabungkan UMNO, DAP dan PKR bukan samar-samar lagi, malah semakin menjadi kenyataan.

Kalau sebelum ini para pemimpin tiga parti politik tersebut cukup berlapik dan begitu berhati-hati apabila bercakap mengenai kerjasama ini, sekarang tidak lagi. Semuanya sudah tidak berselindung lagi.

Semalam Ahli Parlimen PKR Kapar, Datuk Abdullah Sani yang diketahui ramai sebagai `ayam sabung’ Presiden PKR, Datuk Seri Anwar Ibrahim secara berterus terang menyatakan Presiden UMNO Datuk Seri Ahmad Zahid Hamidi adalah `kunci’ kepada pembentukan jajaran baharu antara UMNO dengan Pakatan Harapan (PH) dalam tempoh terdekat.

Abdullah Sani menegaskan, Ahmad Zahid boleh memainkan peranan untuk melunaskan segera kerangka yang dirancang untuk membantu menyelamatkan negara.

Beliau meminta Presiden UMNO itu menggunakan Majlis Tertinggi (MT) UMNO untuk meminta ahli-ahli Parlimen UMNO keluar daripada kerajaan Perikatan Nasional (PN) jika desakan kepada Perdana Menteri, Tan Sri Muhyiddin Yassin agar sidang Parlimen diadakan dalam tempoh 14 hari tidak dipenuhi.

Ura-ura pembentukan jajaran baharu politik yang akan diketuai oleh Anwar bermula apabila Zahid dan bekas Perdana Menteri Datuk Seri Najib Razak mengutus surat secara diam-diam kepada Istana Negara tanpa pengetahuan MT UMNO bagi menyatakan sokongan kepada Anwar untuk dipilih sebagai Perdana Menteri bagi menggantikan Tan Sri Muhyiddin Yassin.

Najib juga pernah memberi kenyataan bahawa tidak mustahil UMNO boleh bekerjasama dengan pihak atau parti yang pernah dilabel sebagai musuh politik seperti DAP dan PKR.

Zahid pula turut memberi bayangan bahawa corak politik negara bakal berubah apabila UMNO membentuk jajaran politik baharu dinamakan Perikatan 3.0 pada Pilihan Raya Umum Ke-15 nanti.

Presiden UMNO itu memberi bayangan usaha ke arah pembentukan itu sedang berjalan selepas mempertimbangkan bahawa dinamik politik sentiasa tidak menentu.

Walaupun tidak menyatakan parti politik mana bakal menyertai jajaran politik baharu, beliau menggambarkan kerjasama itu tidak melibatkan PN pimpinan Muhyiddin.

Bekas Setiausaha Agung Barisan Nasional (BN) Tan Sri Annuar Musa pernah membuat pendedahan menggemparkan pada Januari lalu dengan mendakwa wujud percubaan dan rundingan politik dengan PH dalam apa yang disifatkan sebagai pembentukan jajaran baharu politik.

Walaupun kenyataan Zahid dan Najib menimbulkan kemarahan majoriti ahli UMNO yang bertegas dengan prinsip `No Anwar, No DAP’, para pemimpin pembangkang menyambut baik ‘keterbukaan’ dua pemimpin UMNO itu. Mereka seolah-olah sudah tidak sabar membentuk satu pakatan politik dengan UMNO, tidak kiralah sebelum atau selepas pilihan raya umum.

Tidak sukar menelah kenapa segelintir pemimpin UMNO serta para pemimpin PH begitu teruja dengan cadangan jajaran baharu politik ini. Inilah peluang terbaik kepada PH untuk kembali berkuasa di peringkat persekutuan selepas hanya sempat merasa 22 bulan sebagai kerajaan sebelum ini.

Inilah juga satu-satunya peluang bagi membolehkan Anwar dilantik menjadi Perdana Menteri. Inilah juga satu-satu peluang yang masih ada kepada segelintir pemimpin UMNO daripada `kluster mahkamah’ untuk dibebaskan daripada dakwaan sebagaimana dijanjikan jika kembali berkuasa.

Mereka melihat peluang tersebut semakin cerah berikutan perkembangan terbaharu politik negara lebih-lebih lagi setelah Yang di-Pertuan Agong membuat titah cadangan agar Parlimen dibuka untuk bersidang semula.

Walaupun gagal memperoleh sokongan dalam Parlimen pada sidang yang lepas, Anwar masih lagi menaruh harapan Parlimen kali ini dapat `mengubah nasibnya.’ Beliau yakin segelintir ahli- Parlimen UMNO akan menyokong beliau walaupun ahli-ahli Parlimen parti Pejuang dan Warisan secara terbuka sudah menolak beliau.

Anwar, Zahid dan Najib sangat-sangat memahami sifir politik negara. Mereka tahu nasib tidak akan menyebelahinya lagi jika pilihan raya umum diadakan dalam waktu terdekat. Mereka juga juga sudah dapat mencium bau `kekalahan.’

Tidak hairanlah masing-masing begitu terdesak mahu Parlimen dibuka segera kerana inilah satu-satu pentas percubaan terakhir menjatuhkan kerajaan sedia ada seterusnya merealisiasi semua `cita-cita’ yang sudah lama dirancang!

Saladin Hassan Salleh
Pemerhati politik

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Naib Presiden UMNO ajak bersama kerajaan bukan kritik seperti pembangkang

Tidak seperti sesetengah pemimpin atasan UMNO yang dilihat bersekutu dengan blok pembangkang, dan sering mengkritik serta mengecam usaha kerajaan memerangi Covid-19 dan membantu rakyat dengan pelbagai program,  Naib Presiden UMNO, Datuk Seri Mahdzir Khalid mengajak parti itu bersolidariti bersama kerajaan.

Beliau hari ini mengajak pemimpin dan ahli parti itu mengetepikan dahulu soal politik serta siapa yang menjadi kerajaan sekarang, sebaliknya bersama-sama berganding bahu dengan kerajaan menangani masalah Covid-19.

Beliau berkata, UMNO tidak boleh hanya membiarkan kerajaan dan Kementerian Kesihatan Malaysia (KKM) sahaja yang melakukan pelbagai usaha memerangi pandemik Covid-19 yang semakin kritikal sekarang.

Katanya, peranan membantu kerajaan dan KKM perlu dipertingkatkan dan digerakkan oleh kepemimpinan UMNO di seluruh negara dengan apa cara sekali pun.

“Ingin saya tegaskan juga buat masa ini biarlah tumpuan kita kepada melawan Covid-19 terlebih dahulu. Kita ketepikan dahulu soal politik kepartian atau kepimpinan kerajaan.

“Bagi saya, ini bukan masanya lagi. Biarlah kita sama-sama berjuang melawan Covid-19 ini terlebih dahulu. Nyawa kita dan nyawa semua rakyat Malaysia adalah lebih utama buat masa sekarang ini,” katanya dalam kenyataan hari ini.

Kenyataan beliau dilihat berbeza daripada sesetengah pemimpin tertinggi UMNO yang sejak Perikatan Nasional (PN) mengambil alih tampuk pemerintahan negara dipimpin Tan Sri Muhyiddin Yassin, sentiasa mengkritik apa sahaja langkah membantu rakyat dan menangani penularan wabak Covid-19.

Pemimpin UMNO yang dilihat bersekutu dengan blok pembangkang sebelum ini lebih banyak mengkritik dan mencari sekecil-kecil salah kerajaan tanpa memikirkan kepentingan rakyat, sebaliknya lebih kepada inginkan kuasa bagi kepentingan diri sendiri.

Mengulas lanjut, Ahli Parlimen Padang Terap itu mengingatkan bahawa ketika ini rakyat sedang memerhati dan menilai setiap perkara yang dilakukan kepemimpinnan UMNO.

UMNO kata Mahdzir, sudah lama membawa naratif membantu rakyat dalam apa sahaja situasi dan sepatutnya dalam situasi pandemik Covid-19 sekarang ini usaha membantu kerajaan hendaklah diambil.

“Kita bukan bekerja membantu rakyat dan negara mengikut musim. Kita ada di mana-mana dan bila-bila masa sahaja bersama rakyat dan negara. Itulah UMNO sebenarnya,” katanya.


Kertas siasatan penganjuran program ‘Jom Ziarah Gereja’ dibuka: Polis

Polis membuka satu kertas siasatan berhubung penganjuran program ‘Jom Ziarah Gereja’ oleh pertubuhan bukan kerajaan (NGO), yang bernaung di bawah Kementerian Belia dan Sukan (KBS).

Ketua Polis Kuala Lumpur Datuk Azmi Abu Kassim berkata walaupun program itu telah dibatalkan semalam, namun satu laporan polis telah diterima berhubung kes itu, menurut laporan Bernama.

Beliau berkata ekoran itu, polis telah merakamkan kenyataan pengadu serta beberapa saksi bagi membantu siasatan.

“Polis juga telah menghubungi salah seorang dari NGO yang terlibat program ini dan dia memberi aku janji kepada polis untuk hadir ke IPD Sentul untuk diambil keterangan pada esok.

“Sebaik kertas siasatan dibuat kami akan rujuk ke pejabat Timbalan Pendakwa Raya (TPR) untuk tindakan selanjutnya.

“Saya berharap pihak yang terlibat memberi kerjasama untuk kami lengkapkan siasatan,” katanya ketika ditemui selepas program High Profile Policing sempena Peringatan Hari Polis yang ke-216 di KLCC, di ibu negara, hari ini.

Beliau berkata demikian ketika diminta mengulas mengenai perkembangan siasatan program ‘Jom Ziarah Gereja’ oleh NGO yang bernaung KBS.

Pada Selasa lepas, Menteri Belia dan Sukan Hannah Yeoh ketika menggulung perbahasan Belanjawan 2023 bagi kementeriannya di Dewan Rakyat menjelaskan bahawa, program ‘Jom Ziarah Gereja’ tidak melibatkan individu beragama Islam.

Sementara itu, mengulas mengenai perhimpunan hari wanita yang diadakan hadapan Sogo dan Dataran Merdeka yang dikaitkan dengan perarakan lesbian, gay, biseksual dan transgender (LGBT) pada 12 Mac lalu, Azmi berkata seramai tujuh individu termasuk penganjur telah selesai diambil keterangan bagi membantu siasatan.

“Kami menjangkakan akan merujuk kertas siasatan yang dilengkapkan ke pejabat TPR Selasa ini,” katanya.


Anwar tak patut tersinggung dikritik dalam ceramah politik: Muhyiddin

Datuk Seri Anwar Ibrahim tidak sepatutnya tersinggung dengan kritikan dan persoalan dikemukakan terhadapnya dalam ceramah politik, kata bekas Perdana Menteri Tan Sri Muhyiddin Yassin.

Pengerusi Perikatan Nasional dan Presiden Bersatu itu berkata, sebagai ketua yang menerajui sebuah kerajaan pemimpin Pakatan Harapan (PH) dan perdana menteri hari ini, Anwar sepatutnya secara terbuka dan berlapang dada menjawab persoalan dikemukakan dan menafikan sebarang dakwaan yang dikatakan palsu.

“Mengambil kira kedua-duanya merupakan tokoh dan pemimpin dalam parti masing-masing, sudah pasti mereka kerap berdepan dakwaan yang mana disalah tafsir, salah petik atau dipetik di luar konteks oleh media,” kata Muhyiddin dalam pernyataan pembelaan menjawab saman difailkan Anwar terhadapnya.

“Kenyataan itu dibuat sebagai sebahagian daripada ceramah pilihan raya dan merupakan acara terlindung. Ia tidak dirancang untuk menjejaskan plaintif,” menurut FMT.

Bulan lalu, Anwar memfailkan saman fitnah terhadap presiden Bersatu itu berhubung dakwaannya pada pilihan raya Parlimen Padang Serai yang mendakwa Anwar menerima RM15 juta daripada kerajaan Selangor ketika menjadi penasihat ekonomi.

Beliau juga memohon injuksi terhadap Muhyiddin daripada mengulang semula, menulis, menerbit atau mengedarkan apa yang didakwa fitnah itu dalam bentuk perkataan, atau perkataan yang mempunyai kesan sama atau serupa.

Sambil menyatakan pembelaan kelayakan istimewa dan ulasan adil, Muhyiddin menafikan apa yang dikatakan kata-kata fitnah atau libel adalah fitnah, sambil menambah ia mengandungi luahan pendapat, yang mana dianggap ulasan adil berhubung perkara berkepentingan awam.

Katanya, beliau disediakan maklumat bahawa Anwar dibayar RM15 juta oleh pegawai tidak dinamakan dalam kerajaan Selangor.

“Berdasarkan perkara itu dan dakwaan plaintif (Anwar) menolak gaji sebagai perdana menteri, ia adalah ulasan adil mengenai perkara berkaitan kepentingan awam yang menyentuh sama sekali kempen politik dijanjikan plaintif,” katanya dalam pernyataan pembelaan difailkan pada Selasa, yang dilihat FMT.

Muhyiddin berkata, sebagai ahli politik dan pengerusi Perikatan Nasional, hubungan sedia ada dan terjalin antara dirinya dengan pengundi di kawasan Padang Serai.

Justeru, beliau berkata, beliau mempunyai tanggungjawab absah menyediakan maklumat kepada ahli parti dan pengundi menyatakan pandangannya terhadap kelayakan mereka yang memegang jawatan awam.

“Ahli Parti dan pengundi mempunyai kepentingan sosial dan moral sepadan dalam menerima maklumat dan pandangan terbabit.

“Dalam keadaan itu, defendan mempunyai kewajipan dan/atau kepentingan sah untuk menyampaikan kata-kata yang dikatakan fitnah itu kepada mereka.

“Demi kebajikan masyarakat, perlu ada pertukaran maklumat dan pendapat secara terus terang bagi mereka yang memegang jawatan awam dan menyekat perkara itu seperti melanggar kebebasan bersuara mengikut Perkara 5 Perlembagaan Persekutuan,” katanya.


572,744 kanak-kanak terima dua dos

Seramai 37,583 kanak-kanak berusia lima hingga 11 tahun menerima suntikan dos kedua vaksin Covid-19 semalam (Khamis 21 April), manakala 12,344 lagi menerima dos pertama daripada vaksin dua dos.

Angka itu menjadikan jumlah kanak-kanak yang lengkap divaksinasi adalah seramai 572,744 atau 16.1 peratus, manakala 1,447,377 atau 40.7 peratus lagi menerima suntikan dos pertama.

Program Imunisasi Covid-19 Kebangsaan Kanak-Kanak (PICKids) dilancarkan sejak 3 Februari lalu.

Sementara itu, sejak September tahun lalu seramai 2,881,518 atau 92.6 peratus remaja berusia 12 hingga 17 tahun telah lengkap divaksinasi.

Seramai 2,982,044 atau 95.8 peratus remaja lagi menerima sekurang-kurangnya satu dos.

Bagi individu dewasa berusia 18 tahun dan ke atas pula, sejak PICK dilancarkan 24 Februari tahun lalu hingga semalam seramai 15,998,406 atau 68.0 peratus telah menerima suntikan dos penggalak.

Lebih 61.98 juta dos vaksin telah diberikan kepada golongan dewasa, termasuk 22,963,218 atau 97.6 peratus yang menerima dos kedua, dan 23,240,041 atau 98.8 peratus menerima dos pertama.

Keseluruhannya sejumlah 69,872,350 dos vaksin telah diberikan kepada populasi Malaysia, termasuk rakyat asing.

Daripada jumlah itu, 26,417,480 atau 80.9 peratus populasi telah menerima dua dos, manakala 27,669,462 atau 84.7 peratus lagi menerima sekurang-kurangnya satu dos.

Pecahan pemberian vaksin mengikut negeri sehingga 21 April 2022. – Sumber Covidnow KKM


Covid-19: 1,199 kes baharu, PKPD di dua lokap di Johor esok

Perintah Kawalan Pergerakan Diperketat (PKPD) dilaksana di dua lokap pendatang asing tanpa izin (PATI) di Johor Bahru, bermula esok, kata Menteri Kanan (Keselamatan), Datuk Seri Ismai Sabri Yaakob.

Katanya, ia akan membabitkan lokap PATI Kompleks Kementerian Dalam Negeri (KDN) Setia Tropika dan lokap PATI Jabatan Imigresen Malaysia, Bangunan Sultan Iskandar.

PKPD selama 14 hari sehingga 10 April depan itu dilaksanakan susulan peningkatan kes Covid-19 secara mendadak di kedua-dua lokap berkenaan.

Sementara itu, 1,199 kes baharu dan dua kematian direkodkan hari ini.

Ketua Pengarah Kesihatan, Tan Sri Dr Noor Hisham Abdullah berkata, dalam tempoh 24 jam itu juga, 1,257 kes sembuh dilapor menjadikan jumlah kes aktif kini ialah 14,209.

“Daripada jumlah kes baharu hari ini, 1,194 adalah penularan tempatan manakala lima kes import, selain 161 kes sedang dirawat di Unit Rawatan Rapi (ICU) dengan 70 individu memerlukan alat bantuan pernafasan,” katanya dalam kenyataan mengenai perkembangan Covid-19, hari ini.

Selangor mencatat kes harian tertinggi dengan 283 kes diikuti Sarawak (267), Kelantan (138), Pulau Pinang (125), Kuala Lumpur (84), Johor (81), Sabah (64), Negeri Sembilan (43), Melaka (36), Kedah (33), Pahang (30), Perak (sembilan), Terengganu (tiga), Labuan (dua) dan Putrajaya (satu) manakala tiada kes dilapor di Perlis hari ini.

Dr Noor Hisham memaklumkan dua kematian yang dilapor hari ini membabitkan seorang lelaki warganegara dan seorang lelaki bukan warganegara masing-masing berusia 60 dan 52 tahun dengan latar belakang penyakit kronik.

Beliau juga berkata, terdapat sembilan lagi kluster dikesan hari ini membabitkan lima kluster di tempat kerja dan empat kluster komuniti.

Kluster di tempat kerja membabitkan Kluster Inanam Taipan dan Kluster Jalan Kastam Baru di Sabah; Kluster Jalan Kong Kong (Johor); Kluster Tapak Bina Bulatan Pandan (Kuala Lumpur); serta Kluster Jalan Putra Square (Pahang).

Kluster komuniti pula ialah Kluster Jalan Gridbid, Kluster Kampung Baru Hilir dan Kluster Jalan Tanjung Kidurong di Sarawak serta Kluster Gong Kulim di Kelantan.


Pemuda PAS : UMNO jangan halang kami bekerjasama dengan Bersatu

Pemuda PAS menyatakan pendirian untuk meneruskan kerjasama mereka dengan Bersatu walaupun rakan mereka dalam Muafakat Nasional (MN), UMNO membuat keputusan semasa Perhimpunan Agung UMNO 2020 (PAU) baru-baru ini untuk memutuskan kerjasama.

Ketuanya, Senator Ir. Khairil Nizam Khirudin berkata mereka komited untuk meneruskan agenda penyatuan orang Melayu Islam khususnya bersama Bersatu walaupun tanpa UMNO kerana perjuangan mereka adalah merentas politik kepartian atau agenda untuk mendapatkan kuasa semata-mata.

“Meskipun UMNO telah meluluskan usul untuk tidak bersama dengan BERSATU dalam PRU15 dan akan menarik sokongan kepada kerajaan Perikatan Nasional pada bila-bila masa sahaja daripada hari ini.

“Kami pemuda PAS akan terus komited untuk berunding demi agenda Perpaduan Ummah dalam kalangan anak muda bagi konteks yang lebih besar dan merentasi politik kepartian serta agenda mendapatkan kuasa semata-mata,” katanya dalam satu kenyataan hari ini.

Khairil Nizam juga mengharapkan UMNO agar tidak menjadikan isu kerjasama mereka dengan Bersatu sebagai satu polemik untuk mengeruhkan hubungan bersama dalam MN dan menyatakan kesediaan mereka untuk meneruskan usaha ke arah perpaduan ummah.

“Saya berharap agar keputusan yang telah dibuat oleh UMNO dalam PAU 2020 ini tidak akan menjejaskan Muafakat Nasional PAS dan UMNO serta tidaklah pula menjadi salah satu penghalang kepada agenda Perpaduan Ummah yang diperjuangkan oleh PAS khususnya bersama Bersatu melalui Perikatan Nasional serta NGO dan NGI yang lain

“Kepada semua Pemuda PAS di seluruh negara, teruskan usaha murni terhadap penyatuan ummah. Ia adalah milik seluruh umat Islam di bumi Malaysia yang tercinta ini!” katanya.


Pemandu rempuh Vellfire hingga 4 beranak maut direman tujuh hari

Pemandu kenderaan pacuan empat roda yang menyebabkan empat beranak maut dalam nahas Kilometer 2 Jalan Lebu ke Mempaga berhampiran susur ke Lebuh Raya Central Spine Road (CSR), Bentong, Jumaat lalu, direman tujuh hari.

Perintah reman dikeluarkan Penolong Pendaftar Mahkamah Raub, Yusri Wanu Suki semalam sehingga 4 Februari depan.

Ketua Polis Bentong Superintenden Zaiham Mohd. Kahar berkata kertas siasatan akan disiapkan segera bagi memboleh suspek doituduh di mahkamah.

Jumaat lalu, seorang guru bahasa Inggeris, Raihan Mohamad, 43, dan tiga anaknya Ahda Dalili Mohd Nazri, 14; Ahmad Muaz, 7, dan Ahda Imtinan, 4, terbunuh setelah kenderaan Vellfire dipandu suaminya dirempuh Toyota Navara dipandu suspek.

Suami Raihan Mohd Nazri Hamid, 43, guru di Gua Musang, Kelantan turut cedera.

Selain siasatan awal mendapati pemandu Nissan Navara itu positif methmaphetamine, polis turut menemukan serbuk lut sinar disyaki syabu dalam kenderaannya.

“Berdasarkan siasatan juga suspek mempunyai tujuh rekod lampau dan suspek akan direman untuk siasatan lanjut,” katanya.

Menurut Zaiham, suspek disiasat mengikut Seksyen 12(2) Akta Dadah Berbahaya 1952 yang jika sabit kesalahan boleh didenda tidak lebih RM100,000 atau penjara tidak lebih lima tahun atau kedua-duanya sekali.

Katanya suspek turut disiasat mengikut Seksyen 15 (1) (a) yang jika sabit kesalahan boleh didenda tidak melebihi RM5,000 atau penjara tidak lebih dua tahun dan pengawasan tidak kurang daripada dua tahun.

“Suspek turut disiasat di bawah Seksyen 44 (1) Akta Pengangkutan Jalan 1987 yang jika sabit kesalahan boleh dikenakan penjara tidak kurang 10 tahun dan didenda tidak kurang dari RM50,000.


Mahkamah bebas Yasin daripada hukuman gantung, didakwa miliki kanabis

Penyanyi nasyid dan komposer, Yasin Sulaiman bebas daripada hukuman tali gantung selepas Mahkamah Majistret Petaling Jaya membebaskannya daripada tuduhan mengedar dadah berbahaya jenis ganja hari ini.

Bagaimanapun, Yasin didakwa mengikut Seksyen 39A (2) Akta Dadah Berbahaya 1952 kerana kesalahan miliki dadah jenis kanabis seberat 193.7 gram, jika sabit bersalah akan dijatuhi hukuman penjara seumur hidup atau tidak kurang lima tahun penjara dan tidak kurang 10 sebatan.

Mahkamah terdahulu melepas tanpa membebaskannya daripada tuduhan mengedar dadah berbahaya jenis ganja anggaran berat 214 gram, Mac lalu.

Yasin atau nama sebenarnya Muhammad Yasin Sulaiman menyifatkan keputusan itu satu perkembangan positif bagi dirinya.

“Alhamdulillah, saya mengikut proses dan peruntukan undang-undang dan saya amat bersyukur dengan keputusan ini.

“Tidak lupa juga ucapan terima kasih saya kepada rakan dan keluarga yang banyak memberikan sokongan, merekalah sumber kekuatan utama saya,” katanya dipetik laporan BH.

Mac lalu, kegiatan penyanyi nasyid yang juga komposer muzik menanam pokok ganja terbongkar selepas kediamannya diserbu polis.

Dalam serbuan itu polis menemui 17 pokok dalam pasu disyaki ganja di salah sebuah bilik, balkoni rumah dan dalam almari baju.